
1. ABSTRACT
	· Dezvoltarea şi extinderea la nivel mondial a tehnologiei informaţiei şi comunicaţiilor -  factori ai globalizării.

· Infrastructurile critice sunt dependente de tehnologia informaţiei şi comunicaţiilor.

· Mediul virtual - spaţiu al agresiunilor şi criminalităţii.

· Entităţile statale şi non-statale sunt determinate să adopte planuri de măsuri care să prevină şi/sau combată criminalitatea informatică.

· Politicile în domeniul combaterii infracţiunilor din mediul virtual.
· Abordarea europeană a fenomenului cyber.

· Criminalitatea cibernetică - formă de război în accepţiunea nord-americană.



2. CONTEXT


Apariţia şi extinderea globală a Internet-ului este cea mai rapidă şi mai importantă revoluţie tehnologică din istoria omenirii. În doar 15 ani, numărul de persoane care utilizează activ internet-ul a crescut de la o valoare estimată de 16 milioane în anul 1995 la peste 1,7 miliarde la sfârşitul anului 2010
. Întreaga literatură de specialitate denumeşte tehnologia informaţiei şi comunicaţiilor drept coloana vertebrală a dezvoltării economice şi resursă primordială de progres în secolul XXI. Prin dezvoltarea fără precedent a acestui fenomen în toate domeniile societăţii şi, în grade diferite, în toate statele, umanitatea a trecut definitiv în era globalizării, circulaţia informaţiei şi comunicaţiile reprezentând vectori de interdependenţă între actorii politici, economici, financiari, etc.

Tehnologia Informaţiei şi Comunicaţiilor (TIC) a pătruns în toate domeniile vieţii, generând plus-valoare prin libera circulaţie a informaţiei, ajungând, în scurt timp, să guverneze întregul ansamblu de infrastructuri critice
 ale unui stat. În accepţiunea europeană, infrastructurile critice sunt instalaţiile fizice şi tehnologice ale informaţiei, reţelele, serviciile şi activele care, în caz de oprire sau de distrugere, pot să producă incidente grave asupra sănătăţii, securităţii sau bunăstării economice a cetăţenilor, sau activităţilor guvernelor statelor membre
. Astfel, de funcţionarea în parametri a sistemelor informatice depind sectoare-cheie ale oricărei societăţi moderne: finanţe, sănătate, energie, transport.

Lumea digitală nu este subordonată unei singure entităţi, în administrarea sa fiind implicaţi, deopotrivă, actori non-statali şi autorităţi guvernamentale, în consecinţă tematica acestui domeniu trebuie abordată într-o formulă care să includă toţi factorii decizionali - guverne şi instituţii de stat, companii naţionale şi multinaţionale.

Pentru a continua pe calea ireversibilă a progresului conferit de utilizarea comunicaţiilor la scară largă este necesară o reglementare a spaţiului cyber
 pentru a fi respectate drepturile fundamentale, democraţia şi supremaţia legii
. Emergenţa fenomenului cyber este însoţită de o serie de acţiuni circumscrise domeniului infracţional. Asistăm în prezent la o tendinţă de utilizare a tehnologiilor informaţiei şi comunicaţiilor în scopul supremaţiei politice, economice şi militare, inclusiv prin capacităţi ofensive, războiul cibernetic şi terorismul cibernetic fiind uneori menţionate în acest context
, realitate care reclamă stabilirea unui set de măsuri care să-şi producă efectul prin înlăturarea sau cel puţin limitarea unor asemenea ameninţări. 


3. PARADIGMA EUROPEANĂ


În perspectivă europeană, pentru a avea un mediu virtual deschis, liber şi sigur este necesară implementarea aceloraşi norme, valori şi principii generale, care guvernează comunitatea, şi în mediul cyber
. Principalele direcţii de acţiune sunt flexibilizarea sistemelor informatice, reducerea criminalităţii cibernetice şi accentuarea prezenţei Uniunii Europene în politica internaţională de securitate cibernetică. 


Pentru a garanta utilizarea infrastructurilor TIC la întregul potenţial şi pentru a profita astfel de oportunităţile economice şi sociale ale societăţii informaţionale, toate părţile implicate trebuie să aibă un nivel ridicat de încredere în acestea. Acest lucru depinde de o multitudine de elemente, cel mai important fiind asigurarea unei securităţi şi rezilienţe ridicate. Diversitatea, deschiderea, interoperabilitatea, facilitatea utilizării, transparenţa, responsabilitatea şi posibilitatea auditării diferitelor componente, precum şi concurenţa reprezintă motoarele evoluţiilor în materie de securitate cibernetică şi stimulează conceperea de produse, procese şi servicii de îmbunătăţire a securităţii.


În ultimii ani s-au înregistrat tot mai multe incidente informatice în domenii critice având origini dintre cele mai diverse - raţiuni politice, ideologii extremiste, dezastre naturale sau accidente, iar Uniunea Europeană a început să se confrunte cu noi ameninţări precum spionajul economic, pătrunderea neautorizată în sistemele informatice şi sustragerea de date confidenţiale.

· Categorii de ameninţări:


- pentru exploatare,  în scopul spionajului economic şi politic (exemplu: GhostNet
), furtul de identitate, atacuri împotriva sistemului de comercializare a cotelor de emisii sau împotriva sistemelor informatice guvernamentale;


- pentru sabotaj, cum ar fi atacurile de tip DDoS (Distributed Denial of Service - blocarea distribuită a serviciului) sau spam-urile generate prin botnet-uri
, Stuxnet
 şi întreruperea mijloacelor de comunicare;


- pentru distrugere, o formă predictivă de ameninţare, însă, dată fiind utilizarea crescândă a TIC în infrastructurile critice (de exemplu, reţelele inteligente şi reţelele de distribuţie a apei), nu este exclusă într-un viitor apropiat.

Atacurile cibernetice de amploare împotriva Estoniei, Lituaniei şi Georgiei sunt cele mai mediatizate exemple ale unei tendinţe generale. Numărul foarte mare de viruşi, viermi
 şi alte forme de malware
, răspândirea botnet-urilor şi creşterea continuă a numărului de spam-uri confirmă gravitatea problemei. 


În anul 2012 a fost realizat în rândul cetăţenilor europeni un sondaj de opinie
 referitor la încrederea acestora în utilizarea reţelelor de internet în activităţile bancare şi în cele comerciale, ale cărui rezultate relevă un grad ridicat de neîncredere - o treime dintre respondenţi nu este de acord cu utilizarea serviciilor e-payment, iar majoritatea nu este de acord cu transmiterea datelor personale în mediul virtual. De asemenea, unul din zece cetăţeni europeni utilizatori de internet a fost victima unei fraude.


Nivelul ridicat de dependenţă de TIC, interconectarea şi interdependenţa transfrontalieră a acestora cu alte infrastructuri, precum şi vulnerabilităţile şi ameninţările cu care se confruntă sporesc nevoia de abordare a problemei securităţii şi rezilienţei acestora dintr-o perspectivă sistemică, ca primă linie de apărare împotriva deficienţelor tehnice şi a atacurilor
.


3.1. Strategia de Securitate Cibernetică

Organismele Uniunii Europene, reprezentate de Comisia Europeană şi Înaltul Reprezentant al UE pentru Afaceri Externe şi Politică de Securitate, au elaborat Strategia de Securitate Cibernetică ''An Open, Safe and Secure Cyberspace''
, o viziune comprehensivă menită să abordeze toate aspectele legate de dimensiunea cyber la nivelul comunităţii europene.



Strategia de securitate stabileşte un rol foarte important pentru guvernele statelor membre în ecuaţia reglementării domeniul cyber din punctul de vedere al creşterii încrederii şi interoperabilităţii internet-ului, condiţie primordială în dezvoltarea economică. De asemenea, propune asigurarea unui mediu informatic liber şi securitar în beneficiul tuturor cetăţenilor europeni, fiind prevăzute acţiuni specifice atât pe termen scurt cât şi pe termen lung, incluzând o varietate de politici şi implicând diverşi actori din instituţiile europene, statele membre sau industria de resort.


În viziunea europeană, direcţiile strategice de urmat în vederea reglementării domeniului cyber, dimensiune de maximă importanţă pentru toate sectoarele vieţii sociale, economice, militare şi politice sunt:

· Mărirea gradului de rezilienţă a spaţiului virtual;

· Reducerea drastică a criminalităţii cibernetice;

· Promovarea unei politici de apărare cyber şi corelarea acesteia cu Politica Comună de Securitate şi Apărare;

· Dezvoltarea de resurse industriale şi de tehnologii destinate domeniului de securitate cibernetică;

· Stabilirea unei politici internaţionale coerente în spaţiul virtual pentru Uniune şi promovarea valorilor europene.

Comisia Europeană propune în cadrul acestui document un set de politici de securitate a reţelelor informatice - Network and Information Security (NIS) adoptate atât la nivel comunitar cât şi la nivel naţional, fiind vizate toate statele membre.


Pentru obţinerea unui grad mai mare de rezilienţă a spaţiului cyber, Comisia stabileşte măsuri la nivel naţional precum: 

- desemnarea unei autorităţi naţionale competente în domeniul securităţii reţelelor informatice;

- funcţionare optimă a sistemului CERT
 la nivel naţional;

- adoptarea unei strategii naţionale de securitate a reţelelor informatice şi a unui plan de cooperare în domeniul NIS;

- îmbunătăţirea colaborării cu mediul privat care deţine şi operează majoritatea reţelelor informatice.
Comisia propune măsuri tehnice concrete pentru obţinerea unui mediu virtual consolidat, precum şi o strânsă colaborare şi un schimb permanent de informaţii între autorităţile naţionale NIS şi cele însărcinate cu protecţia datelor personale. De asemenea, se recomandă intensificarea acţiunii de raportare a incidentelor de securitate către instituţiile competente şi prelucrarea analitică a acestora în scopul obţinerii de date preliminare necesare procesului de avertizare timpurie. 


La nivel comunitar a fost creată platforma Parteneriatul European Public-Privat pentru Rezilienţă, dedicată schimbului de informaţii şi cooperării în scopul obţinerii unor răspunsuri pentru un spectru tot mai larg de vulnerabilităţi care vizează domeniul NIS
. 


Comisia Europeană a lansat
 un program pilot de luptă împotriva malware şi botnet pentru a obţine un cadru de coordonare şi cooperare între statele membre, instituţiile private din domeniu, precum Internet Service Providers şi partenerii internaţionali.


La nivel operaţional, în anul 2004, a fost înfiinţată Agenţia Europeană pentru Securitatea Reţelelor Informatice şi a Datelor (ENISA) pentru a contribui la garantarea unui nivel ridicat şi eficace de securitate a reţelelor şi a informaţiei în Comunitate şi la dezvoltarea culturii securităţii reţelelor şi a informaţiei în beneficiul cetăţenilor europeni, a consumatorilor, a întreprinderilor şi a administraţiilor
. 


Comisia a solicitat ENISA să ofere asistenţă statelor membre în vederea dezvoltării de capabilităţi necesare creşterii nivelului de rezilienţă a spaţiului virtual, cu precădere în domenii precum sistemul de control în industrie, transport şi infrastructură energetică şi a invitat Parlamentului European şi Consiliul Uniunii Europene să adopte o propunere de directivă de securitate a reţelelor informatice la nivel european.


În contextul reducerii criminalităţii cibernetice, la nivelul fiecărui stat membru, Comisia recomandă necesitatea adoptării unei legislaţii în acord cu  prevederile-cadru conţinute de Tratatul cu privire la criminalitatea cibernetică, aprobat de Consiliul Europei la 23 noiembrie 2001. S-a constatat că nu toate statele deţin capabilităţi operaţionale în domeniul combaterii criminalităţii cibernetice, în consecinţă acestea vor fi sprijinite în demersul de constituire a unor organisme speciale care, în esenţă,  să corespundă la nivel naţional Centrului European pentru Criminalitate Cibernetică
.


Coerenţa şi prioritizarea dimensiunii de securitate sunt coordonate care trebuie să guverneze activitatea tuturor actorilor din industria cibernetică (producătorii de echipamente, dezvoltatorii de software şi operatorii de comunicaţii). Instituţiile comunitare militează pentru dezvoltarea în interiorul Uniunii a unei industrii IT performante, capabilă să furnizeze produse cu un grad ridicat de securitate condiţie sine qua non a asigurării unui mediu virtual securitar.  


Eforturile de asigurare a unui climat de securitate cibernetică în spaţiul comunitar implică asumarea unei politici de apărare în domeniul cyber, care se constituie în parte integrantă a Politicii comune de apărare şi securitate, beneficiind astfel de coordonarea Înaltului Reprezentant pentru Afaceri externe şi politică de securitate. În acest sens, Serviciul pentru Acţiune Externă va intensifica colaborarea cu statele membre şi Agenţia Europeană pentru Apărare pentru a dezvolta capabilităţile de apărare cibernetică ale Uniunii, va promova dialogul între actorii civili şi cei militari în vederea intensificării schimbului de informaţii şi a bunelor practici, creşterii nivelului de conştientizare a fenomenului infracţional şi determinării securităţii cibernetice ca prioritate a politicii de apărare.


Comisia va sprijini impunerea criteriului de standard al securităţii informatice şi va asista voluntar dezvoltarea sistemului de certificare a tehnologiei cloud computing
, de altfel la 27 septembrie 2012 Comisa a adoptat strategia europeană în acest domeniu sub forma unei comunicări Eliberarea potenţialului de Cloud Computing în Europa, în cuprinsul căreia a fost anunţată şi crearea unui parteneriat european Parteneriatul European pentru Cloud.
 


Comisia Europeană, Serviciul pentru Acţiune Externă şi statele membre trebuie să promoveze în mediul internaţional o politică de apărare cibernetică coerentă care să vizeze întărirea raporturilor cu partenerii-cheie şi organizaţiile din plan internaţional şi intensificarea legăturilor cu societatea civilă şi mediul academic. Această politică trebuie să respecte principiile generale ale funcţionării Uniunii Europene şi pe cele specifice mediului virtual: protecţia datelor personale şi combaterea oricărei forme de cenzură sau de monitorizare a operaţiunilor cu caracter personal.

3.2. Organisme operaţionale


Regulamentul 460/2004 emis de Parlamentului European şi Consiliu legiferează înfiinţarea Agenţiei Europene de Securitate a Reţelelor Informatice (ENISA)
 cu scopul asigurării unui înalt nivel de securitate a reţelelor informatice şi pentru dezvoltarea unei culturi în acest domeniu în beneficiul cetăţenilor, consumatorilor, întreprinderilor şi sectorului public din Uniunea Europeană. ENISA asistă Comisia şi statele membre, venind în întâmpinarea necesităţii de menţinere la nivelul Uniunii a unui sistem informatic sigur. Regulamentul prevede ca activitatea ENISA să se desfăşoare fără a prejudicia competenţele statelor membre în domeniile reglementate de Titlurile V şi VI ale Tratatului Uniunii Europene, inclusiv cele din sfera securităţii publice şi de stat şi apărării
.


Urmare a politicii elaborate în cadrul Agendei digitale a Uniunii Europene
,   s-a constituit, la 11.09.2012, la nivel comunitar, o unitate de management a incidentelor cibernetice Computer Emergency Response Team (CERT-EU) încadrată cu personal de specialitate din principalele instituţii europene. Una din principalele îndatoriri ale CERT-EU este diseminarea informaţiilor referitoare la potenţiale atacuri cibernetice şi  vulnerabilităţi la adresa sistemelor informatice ale instituţiilor europene. În componenţa bazei de date utilizate pentru elaborarea acestor avertizări timpurii intră informaţiile primite de la unităţile CERT naţionale, prelevate din sursele deschise sau incidente raportate de instituţiile UE.


La începutul anului 2013 a fost înfiinţat la iniţiativa Comisiei, ca parte a Europol, Centrul European de Criminalitate Cibernetică EC3
, având ca principală activitate lupta împotriva criminalităţii cibernetice din mediul online prin furnizarea de expertiză statelor membre şi instituţiilor UE pentru investigarea infracţiunilor. Acest organism are în sarcină şi colaborarea cu partenerii internaţionali în domeniul combaterii criminalităţii informatice transfrontaliere.

3.3. Strategiile de securitate cibernetică adoptate de statele membre ale Uniunii Europene

AUSTRIA

Strategia de securitate cibernetică (2013) ​​a fost dezvoltată pe baza Strategiei naţionale de securitate şi a programului privind protecţia infrastructurii critice a ţării
. 

Cyberspaţiul a devenit o arie vitală a activităţii statelor, economiei şi ştiinţei, societăţii în general. Într-un minut, la nivel global, se transmit 204 milioane de e-mail-uri, de serviciile Google beneficiază aproximativ 2 milioane de utilizatori, pe Facebook sunt logate circa 6 milioane de persoane şi sunt înregistrate 70 de domenii noi. 


Piaţa virtuală a căpătat o importanţă strategică în ultimii ani, iar, potrivit estimărilor, volumul e-comerţului se va dubla în anul 2014, faţă de 2012, când s-a înregistrat o valoare de 572 miliarde de dolari.     


De asemenea, spaţiul virtual are un impact deosebit în relaţiile dintre guvernare şi societate. Statul ajunge la cetăţean prin intermediul e-government, iar aplicaţiile digitale deschid noi oportunităţi pentru participarea politică. 


Nu în ultimul rând, prin spaţiul virtual este posibilă monitorizarea, operarea şi întreţinerea tuturor infrastructurilor: de transport, economice, industriale, din domeniul sănătăţii şi educaţiei. Potrivit estimărilor, în anul 2020, circa 50 de miliarde de dispozitive electronice vor fi capabile să comunice între ele (internet-ul „lucrurilor”), ceea ce presupune o securitate crescută a comunicaţiilor şi informaţiilor gestionate în spaţiul cibernetic.

  
Cadrul enunţat de Strategia de Securitate Cibernetică a Austriei cuprinde:


- o politică comprehensivă în care securitatea internă şi cea externă, aspectele civile şi militare sunt interconectate;


- o politică integrată şi sarcini împărţite între stat, mediul economic şi societatea civilă. Aceasta trebuie să cuprindă măsuri care să acopere managementul politico-strategic, educaţia cetăţenilor şi pregătirea specialiştilor, asumarea riscurilor, prevenirea şi pregătirea, răspunsul la atacuri, limitarea efectelor şi recuperarea datelor, dezvoltarea capacităţilor şi capabilităţilor necesare îndeplinirii acestor obiective;


- o politică pro-activă, care să presupună prevenirea ameninţărilor cibernetice;


- o politică de securitate care să aibă la bază solidaritatea dintre utilizatori.


Principiul universal al securităţii infrastructurii de informaţii şi comunicare pentru „Digital Austria” se aplică total în cazul mediului virtual: confidenţialitate, integritate, aplicaţii obligatorii, autenticitate, posibilitatea de acces, etc.     


Principiile fundamentale enunţate în document sunt:


- principiul supremaţiei legii, în special drepturile omului, confidenţialitate, libertatea de expresie şi de informare, protecţia datelor;


- principiul subsidiarităţii;


- principiul auto-reglementării nivelelor de protecţie pe baza codurilor de conduită, a standardelor şi certificărilor;   


- principiul proporţionalităţii - costuri proporţionale cu riscurile existente.
Austria va continua să se dezvolte într-o societate digitală, fiind esenţial să se asigure compatibilitatea cu valorile fundamentale ale unei societăţi deschise. Un spaţiu virtual dinamic facilitează prosperitatea socială şi obţinerea de beneficii economice în cadrul e-government şi e-commerce. În plus, acesta reprezintă o bază pentru schimbul de informaţii, precum şi pentru participarea la viaţa socială şi politică a cetăţenilor.
În cadrul strategiei de securitate informatică, Austria urmăreşte următoarele obiective strategice:

• disponibilitatea, fiabilitatea şi confidenţialitatea schimbului de date, precum şi integritatea acestora. Datele în sine sunt garantate doar într-un spaţiu cibernetic sigur, flexibil şi de încredere. Prin urmare, spaţiul virtual trebuie să reziste la atacurile de orice tip, absorbind şocurile şi ajustându-se permanent la un mediu în schimbare. 
• pe baza normelor adoptate de ministerele federale competente, infrastructurile TIC trebuie să fie sigure şi rezistente la ameninţările cibernetice. În acest sens, organismele guvernamentale vor coopera îndeaproape şi în calitate de parteneri cu entităţile din sectorul privat.
• valoarea juridică a conceptului de "securitate cibernetică" este protejată de către autorităţile austriece - în colaborare cu parteneri non-guvernamentali - prin luarea de măsuri eficiente şi proporţionale în domeniul controlului politico-strategic, al recunoaşterii şi reacţiei la activităţile criminale desfăşurate împotriva sistemelor cibernetice, precum şi pentru limitarea efectelor şi reluarea activităţii în caz de întrerupere.
• desfăşurarea de acţiuni de conştientizare a pericolului infracţionalităţii informatice şi pentru construirea unei "culturi a securităţii cibernetice".
• în cadrul unui dialog naţional privind securitatea cibernetică, cooperarea existentă trebuie consolidată, fiind nevoie de iniţiative în domeniu care să cuprindă cunoştinţe, capabilităţi şi capacităţi noi. 
• Austria va juca un rol activ în cooperarea internaţională la nivel european şi mondial, în special prin schimbul de informaţii şi experienţă, al contribuţiilor aduse la crearea de strategii internaţionale sau de reglementări obligatorii, cercetarea cazurilor penale sau prin desfăşurarea de proiecte de cooperare.
• dezvoltarea portalului e-government al administraţiei austriece conduce la necesitatea adoptării de măsuri de securitate specifice structurilor care îşi desfăşoară activitatea la nivelul provinciilor federale, oraşelor şi municipiilor. 

• întreprinderile austriece vor proteja integritatea propriilor aplicaţii, precum şi identitatea şi viaţa privată a clienţilor lor. Cooperarea strânsă şi sistematică între întreprinderi joacă un rol important în acest proces.
• populaţia trebuie să fie conştientă de responsabilitatea personală în spaţiul cibernetic. Toţi cetăţenii trebuie să asigure o protecţie adecvată activităţilor desfăşurate online şi să dispună de dispozitivele necesare pentru autentificare şi semnătură electronică.
Pentru îndeplinirea acestor obiective, prin decizia Consiliului de Miniştri, din 11 mai 2012, a fost înfiinţat Grupul de coordonare pentru securitate cibernetică, care se află sub conducerea Cancelariei Federale. Această structură este responsabilă de coordonarea măsurilor legate de securitatea cibernetică la un nivel politico-strategic superior, monitorizarea şi sprijinirea punerii în aplicare a Strategiei de securitate cibernetică, elaborarea de rapoarte anuale în domeniu, precum şi de consilierea guvernului federal în toate chestiunile legate de securitatea cibernetică.

Grupul de coordonare este format din ofiţeri de legătură pentru Consiliul Naţional de Securitate şi experţi în securitate cibernetică ai ministerelor reprezentate în cadrul Consiliului Naţional de Securitate.

Managementul Gestionării Crizelor Cibernetice este o instituţie formată din reprezentanţi ai statului şi ai operatorilor infrastructurilor critice. În ceea ce priveşte procedurile de alcătuire şi de activitate, această entitate este modelată pe structura Managementului Crizei Guvernamentale şi pentru Protecţie Civilă. ​​Ministerul Federal de Interne răspunde de securitatea internă în ceea ce priveşte ameninţările globale la nivelul spaţiului virtual, iar securitatea externă este gestionată de Ministerul Apărării.

Planurile de management al crizei sunt pregătite şi actualizate periodic pe baza analizelor de risc privind ameninţările cibernetice sectoriale şi inter-sectoriale, în cooperare cu instituţiile publice şi operatorii infrastructurilor critice.

CEHIA


În conformitate cu Decizia nr. 781/2011 a Guvernului Republicii Cehe, a fost înfiinţată Autoritatea Naţională de Securitate, structură naţională competentă pentru problemele de securitate cibernetică, Centrul Naţional de Securitate în Domeniul Cibernetic ​​(CNSC) fiind o componentă a Autorităţii.


Sarcina principală a CNSC este coordonarea procesului de cooperare la nivel naţional şi internaţional pentru a preveni atacurile cibernetice, propunerea şi adoptarea de măsuri pentru rezolvarea cazurilor de atacuri în desfăşurare sau care au avut loc.


Strategia de securitate cibernetică a Cehiei
 pentru perioada 2011-2015 defineşte interesele şi intenţiile statului ceh în domeniul securităţii cibernetice, necesare pentru a construi o societate informaţională credibilă, pe temeiuri juridice solide, care să proceseze informaţii din toate domeniile şi să asigure utilizarea şi partajarea lor în mod liber, în condiţii de siguranţă.

Dependenţa tot mai mare de tehnologia informaţiilor şi comunicaţiilor creşte vulnerabilitatea statului şi a cetăţenilor săi la atacurile cibernetice. Astfel de atacuri pot constitui un nou tip de război, pot avea motive criminale, economice sau teroriste, fiind lansate pentru destabilizarea unei societăţi. Scurgerile de informaţii importante şi intruziunile în sistemele informatice ale agenţiilor guvernamentale, ale companiilor strategice sau ale celor care asigură funcţiile esenţiale ale statului ar putea pune în pericol interesele Republicii Cehe. 

Problemele de securitate cibernetică nu pot fi privite ca o problemă izolată a unui stat. Acestea nu afectează un întreprinzător privat, o agenţie guvernamentală sau un grup de cetăţeni, fiind o problemă a întregii societăţi, cu un nivel ridicat de prioritate.


Principalele principii enunţate de Strategie sunt următoarele:


- interconectarea şi consolidarea cooperării între toate sectoarele societăţii;


Este de dorit ca toate iniţiativele diferitelor structuri de stat sau private să fie discutate şi analizate, eforturile comune putând conduce la îmbunătăţirea securităţii cibernetice şi la eliminarea cheltuielii de resurse financiare inutile, datorate suprapunerilor. Se are în vedere şi faptul că o mare parte a infrastructurii TIC, produsele conexe şi serviciile sunt furnizate de către sectorul privat, încrederea reciprocă şi schimbul de informaţii fiind condiţii esenţiale de cooperare de succes între sectorul privat şi cel public.
 
- responsabilitatea individuală;


Este în interesul statului să adopte norme de securitate TIC. Fiecare cetăţean, mediul de afaceri, organizaţiile sau instituţiile trebuie să fie responsabile pentru sistemele pe care le deţin şi operează. Toţi operatorii şi administratorii de reţea (dar şi cetăţenii, agenţii economici şi instituţiile) trebuie să ia măsurile corespunzătoare pentru a se asigura funcţionarea sistemelor TIC într-un mod sigur şi fiabil.

- responsabilitatea mediului de afaceri;


Este în interesul statului şi al sectorului de afaceri să definească standarde minime de securitate cibernetică, pe care să le pună în aplicare în operaţiunile zilnice, fiind necesară respectarea strictă a acestora.


- cooperarea interdepartamentală;


În conformitate cu Hotărârea Guvernului nr. 205/2010, instituţia care poartă responsabilitatea generală pentru problemele de securitate cibernetică este Ministerul de Interne. În acest sens, un rol important revine Consiliului de Coordonare Interdepartamental pentru Securitate Cibernetică, care trebuie să iniţieze cooperarea între instituţii şi agenţii guvernamentale. În conformitate cu statutul său, Consiliul va stabili grupuri de lucru formate din experţi în domeniu, care vor discuta problemele de securitate cibernetică cu factorii de decizie din sectorul public, sectorul bancar, precum şi cu structurile care asigură furnizarea de energie şi utilităţi.


- cooperarea internaţională;

Republica Cehă este implicată în cooperarea internaţională în domeniul securităţii cibernetice şi a informaţiilor. Atât în cadrul UE, cât şi al NATO, Cehia participă la elaborarea standardelor şi politicilor internaţionale, precum şi la activităţile instituţiilor comune, aplicând în mod corespunzător standardele şi mecanismele relevante în propria legislaţie de securitate naţională cibernetică.

- aplicarea de măsuri adecvate;


Utilizând analize de risc şi recomandările internaţionale relevante, Guvernul Republicii Cehe va adopta măsurile necesare pentru a proteja şi garanta securitatea naţională în domeniul sistemelor cibernetice. Aceste măsuri vor respecta viaţa privată, drepturile şi libertăţile fundamentale ale omului, accesul liber la informaţie şi alte principii democratice. Guvernul se va concentra asupra măsurilor echilibrate, adecvate scopurilor propuse.

ESTONIA

Ameninţarea asimetrică reprezentată de atacurile cibernetice şi vulnerabilităţile inerente ale spaţiului cibernetic reprezintă riscuri majore de securitate cu care se confruntă toate naţiunile
. Având în vedere gravitatea ameninţării şi interesele aflate în joc, Strategia de securitate cibernetică a Estoniei apreciază că este imperativ ca utilizarea completă a soluţiilor TIC să fie susţinută de un nivel ridicat de măsuri de securitate, care să fie integrate într-o cultură de securitate cibernetică.

Aceasta este o condiţie esenţială pentru asigurarea faptului că spaţiul virtual, care este utilizat de fiecare operator al unui calculator, de reţelele de calculatoare sau sistemul de informaţii, este folosit în mod adecvat şi sigur.

Strategia de securitate cibernetică a Estoniei caută în primul rând metode de a reduce vulnerabilităţile existente în spaţiul cibernetic propriu. Acest lucru poate fi realizat prin implementarea planurilor naţionale de acţiune şi prin cooperare internaţională, fapt ce poate conduce la consolidarea securităţii cibernetice şi în alte ţări.

Principalele direcţii de acţiune sunt următoarele:
- aplicarea unui sistem gradual de măsuri de securitate în Estonia;

- dezvoltarea expertizei şi crearea unui înalt standard de securitate;

- dezvoltarea unui cadru de reglementare juridic adecvat pentru a sprijini funcţionarea sigură şi fără întreruperi a sistemelor informaţionale;

- promovarea cooperării internaţionale în vederea consolidării securităţii cibernetice la nivel mondial.

Obiectivele vizate de Strategia de securitate cibernetică sunt următoarele:
• dezvoltarea şi implementarea la scară largă a unui sistem de măsuri de securitate adecvat;

Dependenţa de funcţionarea zilnică a societăţii în spaţiul virtual face ca dezvoltarea de măsuri de securitate adecvate să devină o chestiune deosebit de importantă. Fiecare provider trebuie să fie conştient de riscurile legate de perturbarea serviciului oferit de el, trebuind să implementeze cele mai potrivite soluţii de securitate, la cele mai bune costuri. 

Obiectivele-cheie în dezvoltarea şi implementarea unui sistem de măsuri de securitate sunt următoarele:
- îmbunătăţirea cerinţelor de securitate ale infrastructurilor critice şi a serviciilor conexe, cu scopul de a creşte rezilienţa acestora la atacurile cibernetice; 


- consolidarea infrastructurii fizice şi logice a internet-ului. Principalele priorităţi în acest sens sunt: consolidarea infrastructurii internet-ului, care cuprinde serverele de domeniu DNS; limitarea automată a utilizatorilor de servicii de internet în funcţie de natura traficului lor şi creşterea gradului de utilizare a mijloacelor de autentificare;


- creşterea numărului de sisteme de control al infrastructurii critice;

- îmbunătăţirea continuă a capacităţilor tehnologice;


- creşterea nivelului de cooperare şi coordonare pentru asigurarea securităţii cibernetice în sectorul public şi privat, precum şi pentru protejarea informaţiilor stocate în infrastructurile critice.


• creşterea nivelului de competenţă a personalului care-şi desfăşoară activitatea în domeniul securităţii cibernetice

- stabilirea de cerinţe comune pentru angajarea personalului IT în ceea ce priveşte securitatea informaţiilor şi crearea unui sistem unic de formare şi evaluare, atât pentru sectorul public, cât şi pentru cel privat;


- intensificarea activităţii de cercetare în domeniul securităţii cibernetice, pentru a asigura apărarea naţională a Estoniei în acest domeniu;


- îmbunătăţirea cadrului de cercetare şi cooperare la nivel internaţional, pentru realizarea unei pregătiri la nivel înalt a personalului specializat;


- asigurarea gestionării crizelor în materia securităţii cibernetice, atât în sectorul public, cât şi în cel privat;


- dezvoltarea expertizei în domeniul securităţii cibernetice, care să fie bazată pe cercetare şi dezvoltare inovatoare.


• îmbunătăţirea cadrului legal pentru desfăşurarea activităţilor în domeniu 


Dezvoltarea legislaţiei internă şi internaţională în domeniul securităţii cibernetice vizează:


- alinierea cadrului juridic al Estoniei cu obiectivele şi cerinţele Strategiei de securitate informatică;


- elaborarea legislaţiei cu privire la protecţia informaţiilor infrastructurilor critice; 


- participarea la procesul internaţional de adoptare a normelor necesare  domeniului securităţii cibernetice şi luarea de măsuri la nivel internaţional pentru a promova soluţii legislative elaborate în Estonia.

• consolidarea cooperării internaţionale


- condamnarea morală la nivel mondial a atacurilor cibernetice, având în vedere efectele negative ale acestora asupra vieţii oamenilor şi funcţionării societăţii, recunoscând totodată că lupta împotriva ameninţărilor cibernetice nu trebuie să servească drept pretext pentru îngrădirea drepturilor omului şi a libertăţilor democratice;


- adoptarea unor convenţii internaţionale care să reglementeze criminalitatea şi atacurile cibernetice şi de a face cunoscut conţinutul acestor documente publicului;


- participarea la dezvoltarea şi punerea în aplicare a politicilor internaţionale de securitate cibernetică şi în ceea ce priveşte modelarea culturii cibernetice la nivel mondial;


- dezvoltarea unor reţele de cooperare funcţionale în domeniul securităţii cibernetice.

  


• creşterea gradului de conştientizare privind securitatea cibernetică;

Sensibilizarea opiniei publice cu privire la natura şi urgenţa ameninţărilor cibernetice poate fi realizată prin:


-   prezentarea expertizei Estoniei în domeniul securităţii cibernetice;


- creşterea gradului de conştientizare privind necesitatea securizării informaţiilor în rândul tuturor utilizatorilor de calculatoare, cu accent special pe utilizatori individuali şi IMM-uri, prin informarea publicului cu privire la ameninţările existente în spaţiul cibernetic şi creşterea cunoştinţelor referitoare la utilizarea în siguranţă a calculatoarelor;


-  distribuirea de informaţii privind ameninţările cibernetice şi organizarea de campanii de sensibilizare a utilizatorilor, în colaborare cu sectorul privat.
FINLANDA

Strategia de securitate cibernetică a Finlandei defineşte obiectivele-cheie şi orientările necesare pentru a răspunde ameninţărilor la adresa domeniului cibernetic şi pentru asigurarea funcţionării acestuia
. 
Angajamentele de securitate sunt definite de Rezoluţia Guvernului din 5 decembrie 2012 referitoare la securitatea completă, în timp ce Strategia de securitate pentru societate (2010) defineşte principiile de asigurare a funcţiilor vitale ale acesteia. Funcţiile vitale includ gestionarea afacerilor guvernamentale, activitatea internaţională, capacităţile de apărare, securitatea internă, ​​funcţionarea economiei şi a infrastructurii, securitatea depozitelor bancare şi a tranzacţiilor financiare ale populaţiei.

Viziunea de securitate cibernetică a Finlandei priveşte următoarele aspecte:

- asigurarea tuturor funcţiilor vitale împotriva ameninţărilor cibernetice în toate situaţiile;
- utilizarea în mod eficient de către cetăţenii, autorităţi şi întreprinderi a unui spaţiu virtual ​​sigur, prin aplicarea măsurilor de securitate cibernetică;
- până în anul 2016, Finlanda trebuie să rezolve toate chestiunile legate de gestionarea ameninţărilor cibernetice.

Guvernul reprezintă cel mai înalt nivel de management al securităţii cibernetice, fiind responsabil pentru dezvoltarea de orientări politice şi strategice pentru domeniul analizat, precum şi pentru luarea deciziilor necesare în ceea ce priveşte resursele financiare şi umane alocate în acest scop.

Managementul securităţii cibernetice şi al situaţiilor de criză apărute în urma acţiunilor criminale, impun ca Guvernul şi partenerii acestuia să aibă o imagine de ansamblu clară a funcţiilor vitale ale societăţii, precum şi a tulburărilor care pot afecta funcţionarea lor.

Fiecare minister şi structurile administrative subordonate sunt responsabile pentru securitatea cibernetică în domeniul lor de activitate. Domeniul cyber ​​şi natura ameninţărilor subliniază importanţa cooperării, precum şi coordonarea eficientă şi flexibilă a tuturor acţiunilor.

Măsurile de întărire a sistemului cibernetic naţional vor fi adaptate pentru a asigura gradul de pregătire şi de predicţie necesar acţiunilor, facilitarea capacităţii de intervenţie pe perioada producerii unor perturbări cibernetice şi pentru recuperarea datelor post-perturbare.

Abordarea naţională privind managementul securităţii cibernetice a Finlandei este construită pe baza următoarelor principii:
• în conformitate cu Hotărârea Guvernului privind sarcinile atribuite ministerelor, în legătură cu securitatea cibernetică, fiecare minister este responsabil, în domeniul său de activitate, de pregătirea cadrului ce urmează să fie aplicat atunci când este cazul;

• securitatea cibernetică este parte esenţială a securităţii naţionale;

• securitatea cibernetică se bazează pe măsurile de securitate luate de fiecare membru al societăţii; 

• abordarea privind punerea în aplicare a securităţii cibernetice are la bază un sistem eficient de colectare a informaţiilor, analiza acestora şi partajarea concluziilor între instituţii, precum şi o cooperare intensă la nivel naţional şi internaţional. 

În acest scop este necesară înfiinţarea unui Centru de securitate informatică, precum şi dezvoltarea unui sistem de informare, în sistem 24/7, pentru întreaga societate;

• acordurile de securitate cibernetică urmează împărţirea sarcinilor între autorităţi şi alte entităţi, în conformitate cu statutele adoptate şi cadrul de cooperare creat;

• securitatea cibernetică este construită pentru a satisface cerinţele funcţionale şi tehnice ale arhitecturii informatice. 
În plus, acţiunea la nivel naţional priveşte consolidarea expertizei, fapt care se traduce prin participarea la cercetarea internaţională în domeniu;

• dezvoltarea domeniului de securitate cibernetic impune investiţii importante în cercetare şi dezvoltare cibernetică, precum şi în educaţie sau în domeniul ocupării forţei de muncă, astfel încât Finlanda să poată deveni un lider în securitatea cibernetică;

• adoptarea legislaţiei adecvate în domeniu, care să permită sprijinirea activităţilor private în domeniu şi obţinerea de know-how.
Strategia naţională în domeniul cibernetic este elaborată în conformitate cu orientările strategice în domeniu, urmărindu-se:
- crearea unui model de colaborare eficientă între autorităţi şi alte entităţi, cu scopul de a dezvolta securitatea cibernetică la nivel naţional;
- implementarea măsurilor necesare în rândul structurilor care participă la asigurarea funcţiilor vitale ale societăţii;
- menţinerea şi îmbunătăţirea capabilităţilor tehnice ale societăţilor care gestionează funcţiilor vitale critice ale societăţii, în ceea ce priveşte detectarea şi respingea ameninţărilor cibernetice şi tulburărilor care pun în pericol orice funcţie, precum şi a capacităţilor de recuperare;
- dotarea poliţiei cu suficiente capacităţi pentru a preveni, descoperi şi rezolva cazurile de criminalitate informatică;
- crearea unei apărări complete, din punct de vedere cibernetic, de către armată, conform sarcinilor primite;

- consolidarea securităţii naţionale în domeniul cibernetic prin participarea activă şi eficientă la activităţile desfăşurate de organizaţii internaţionale, forumuri de colaborare, etc.;
- îmbunătăţirea competenţelor informatice şi a gradului de conştientizare a tuturor actorilor societăţii. Un centru strategic de securitate cibernetică de excelenţă va fi înfiinţat în cadrul structurilor existente TIC-Shok (TIVIT);
- asigurarea condiţiilor prealabile pentru punerea efectivă în aplicare a măsurilor de securitate prin adoptarea legislaţiei necesară;

- atribuirea de sarcini legate de securitatea cibernetică, modele de servicii şi standarde comune de management pentru autorităţi şi comunitatea de afaceri;
- monitorizarea continuă a punerii în aplicare a strategiei.

FRANŢA


Prima hotărâre semnificativă a guvernului francez de a consolida în mod semnificativ capacităţile naţionale de apărare împotriva atacurilor cibernetice a fost legată de crearea Agenţiei pentru Securitatea Informaţiilor şi Reţelelor Informatice, în anul 2009
. Principalele obiective în domeniu au fost prezentate în Cartea Albă, adoptată ulterior.  


Strategia are la bază 4 obiective
:

• Franţa trebuie să devină o putere mondială în apărarea cibernetică;


• păstrarea capacităţii Franţei de a lua decizii prin protejarea informaţiilor referitoare la suveranitatea ţării;


Autorităţile guvernamentale şi structurile de gestionare a crizelor trebuie să dispună de resursele necesare pentru a comunica în orice situaţie şi în condiţii de confidenţialitate totală. Reţelele care îndeplinesc această necesitate trebuie să fie extinse, în special la nivel local. Asigurarea confidenţialităţii informaţiilor care circulă prin aceste reţele necesită utilizarea de produse performante de securitate, Franţa trebuind să aibă expertiza necesară pentru a le proiecta şi produce, inclusiv prin dezvoltarea metodelor de producţie.


• consolidarea securităţii cibernetice a infrastructurilor critice naţionale;


Pentru a funcţiona corect, societatea franceză a devenit tot mai dependentă de sistemele de informare şi de reţelele cibernetice. Un atac reuşit asupra unei infrastructuri critice ar putea avea consecinţe umane sau economice grave. În strânsă colaborare cu producătorii şi operatorii de echipamente, statul trebuie să asigure garantarea acestora şi să îmbunătăţească securitatea tuturor sistemelor critice.


• asigurarea securităţii în spaţiul cibernetic


Ameninţările la adresa sistemelor informatice afectează în mod simultan serviciile publice şi private, companiile şi cetăţenii. Serviciile publice trebuie să funcţioneze într-un mod exemplar, fiind necesară îmbunătăţirea protecţiei sistemelor lor informatice şi a datelor gestionate. În acelaşi timp, trebuie întreprinse campanii de sensibilizare, informare şi conştientizare în rândul cetăţenilor, în ceea ce priveşte lupta împotriva criminalităţii informatice.


Pentru îndeplinirea acestor obiective au fost identificate 7 domenii de acţiune:


- anticiparea efectivă a ameninţărilor şi analiza mediului virtual, cu scopul de a lua cele mai adecvate decizii;


- detectarea, alertarea şi blocarea atacurilor, precum şi sprijinirea potenţialelor victime;

- creşterea capacităţilor ştiinţifice, tehnice, industriale şi umane, cu scopul de a menţine independenţa strategică în domeniu;

- protejarea sistemelor de informaţii ale statului şi operatorilor de infrastructuri critice pentru a asigura o bună rezilienţă la atacurile externe;


- modificarea normelor obligatorii de lucru pentru a include cele mai noi evoluţii tehnologice şi practici de lucru;

- dezvoltarea de iniţiative comune, la nivel internaţional, în domeniul protejării informaţiilor şi a sistemelor cibernetice;

- desfăşurarea de campanii de informare şi conştientizare în rândul cetăţenilor pentru înţelegerea fenomenului şi provocărilor legate de securitatea sistemelor de cibernetice.
GERMANIA


În ultimii ani, atacurile asupra infrastructurilor informatice au devenit tot mai frecvente şi complexe, în timp ce autorii au devenit tot mai profesionişti. Având în vedere gradul de deschidere al spaţiului cibernetic, sunt realizate atacuri anonime asupra tuturor sistemelor cibernetice importante, vulnerabile. De asemenea, capacităţile tehnologice actuale, posibilităţile de răspuns şi reconstituire sunt limitate în situaţia unui atac malware sofisticat. Adesea, atacurile nu dau nici un indiciu cu privire la identitatea atacatorilor, criminalii, teroriştii şi spionii neavând frontiere de stat. 

Tendinţa de a dezvolta noi sisteme informatice pentru industrie şi conectarea acestora la spaţiul virtual, presupune noi vulnerabilităţi, virusul Stuxnet evidenţiind faptul că infrastructurile industriale importante nu mai sunt exceptate de la atacurile IT
.


Asigurarea securităţii cibernetice, protejarea informaţiilor şi a infrastructurii critice necesită eforturi financiare şi dezvoltarea cooperării internaţionale la toate nivelurile. Împărţirea responsabilităţii între stat şi societate poate crea cadrul de succes al acţiunilor de combatere a criminalităţii informatice într-un mediu global interconectat. 


Principiile de bază ale Strategiei de Securitate a Germaniei sunt următoarele:   

- asigurarea unui nivel corespunzător de securitate, în conformitate cu importanţa domeniilor interconectate în spaţiul virtual, prin utilizarea celor mai bune măsuri, care să asigure integritatea, confidenţialitatea şi autenticitatea datelor din cyberspaţiu; 

- securitatea cibernetică implică o coordonare intensă a acţiunilor, fiind orientată pe măsuri în beneficiul cetăţenilor. La acestea se adaugă măsuri de securitate preventivă, prevăzute de Strategia de securitate pentru domeniul militar;


- coordonarea internaţională este indispensabilă în domeniu, acest lucru însemnând, pe lângă ONU, UE, G8 şi OSCE, multe alte structuri şi entităţi;      

- protecţia infrastructurii critice este deosebit de importantă pentru securitatea Germaniei, iar participarea la eforturile comune a Consiliului Naţional pentru Securitate Cibernetică este deosebit de importantă;


- securitatea sistemelor IT presupune asumarea responsabilităţii atât de către provideri, cât şi de cei cărora le este adresat produsul respectiv - utilizatorul final; 


- întărirea securităţii sistemelor IT în administraţia publică; 

Se are în vedere crearea unei reţele uniforme, securizate, la nivelul administraţiei federale;


- crearea National Cyber Response Center, care să aibă atribuţii de informare a Oficiului Federal pentru Protecţia Informaţiilor şi de cooperare cu Serviciul Federal pentru Apărarea Constituţiei şi Oficiul Federal pentru Protecţia Civilă şi Asistenţă în caz de Dezastre. Poliţia criminală, cea federală, serviciile de informaţii, armata, precum şi celelalte structuri care supervizează activitatea desfăşurată de structurile ce gestionează infrastructura critică, vor participa la activitatea Centrului în funcţie de competenţele stabilite prin lege.  


- Consiliul Naţional pentru Securitate Cibernetică va cuprinde oficiali ai Guvernului federal, liderii landurilor şi secretari de stat din Ministerul de externe, Ministerul de interne, Ministerul economiei şi tehnologiei, Ministerul justiţiei, Ministerul de finanţe şi Ministerul educaţiei şi cercetării;


- controlul efectiv al activităţilor criminale în cyberspaţiu presupune întărirea măsurilor de protecţie a sistemelor informatice şi dezvoltarea cooperării la nivel internaţional;


- coordonarea acţiunilor pentru asigurarea securităţii cibernetice la nivel european şi internaţional presupune următoarele aspecte:



• la nivel comunitar, Germania sprijină planul de acţiune pentru protecţia infrastructurii de informaţii, extinderea competenţelor ENISA şi implementarea Strategiei Europene de Securitate Internă şi a Agendei Digitale;

   

• la nivel internaţional, Germania sprijină securitatea transatlantică, NATO având, la rândul său, multiple responsabilităţi în ceea ce priveşte domeniul militar, în conformitate cu noul Concept strategic. 


- utilizarea de componente IT şi tehnologie sigure, la standarde recunoscute, specializarea experţilor în domeniul informatic şi achiziţionarea de instrumente necesare în răspunsul împotriva atacurilor cibernetice, reprezintă chestiuni importante analizate atât la nivel federal, cât şi la nivelul landurilor.   
ITALIA


Decretul adoptat de Guvernul Italiei, la 19 martie 2013, în domeniul securităţii cibernetice, stabileşte o nouă arhitectură a instituţiilor, care se pot confrunta cu ameninţări în domeniu.


Astfel, Comitetul pentru Securitate al Republicii Italiene, condus de Primul-ministru, are sarcina de a defini strategia naţională de securitate cibernetică. Pe primul nivel se regăseşte un organism colegial de coordonare, care este prezidat de directorul general al Departamentului pentru Securitatea Informaţiei (DIS). 

Organismul de coordonare colegială are sarcina, printre altele, de a identifica potenţialele ameninţări şi vulnerabilităţi ale sistemelor naţionale (atât private, cât şi publice) şi să definească cele mai bune practici în domeniu, cu ajutorul unui comitet ştiinţific din care fac parte reprezentanţi ai sectorului public (guvern, universităţi, servicii de informaţii), precum şi reprezentanţi ai sectorului privat (cercetare, industrie, etc.).


Alături de aceste organisme, primul-ministru este sprijinit de Agenţia de securitate pentru informaţii interne şi de Agenţia de securitate pentru informaţii externe.


În plus, a fost înfiinţat aşa-numitul Nucleu pentru securitate cibernetică din care fac parte consilieri militari, membri ai serviciilor de informaţii, reprezentanţi ai  Ministerelor de Interne, Externe, Dezvoltării Economice, Economiei şi Finanţelor, Agenţiei pentru protecţie civilă, etc.


Nu în ultimul rând, a fost creat Interministerial Cybernetics Crisis Table, structură care asigură coordonarea diferitelor agenţii şi departamente cu responsabilităţi în domeniul securităţii cibernetice.

LITUANIA


Prin adoptarea Rezoluţiei nr. 796 din 29 iunie 2011, Guvernul Lituaniei a aprobat Programul pentru dezvoltarea securităţii în domeniul informaţiilor electronice pentru perioada 2011-2019.


Principalele obiective sunt următoarele:


- asigurarea securităţii resurselor informaţionale de stat;


Până în anul 2011 nu a existat nici o structură de coordonare a activităţii în domeniul securităţii informaţiilor electronice, cu excepţia celei aflate în subordinea Guvernului, cu atribuţii în domeniul sectorului public, Ministerul de Interne neavând competenţe în asigurarea controlului şi coordonării. Mai mult, nu a existat un cadru legal adecvat şi nici un fel de cooperare între sectorul public şi cel privat, fapt ce a împiedicat aplicarea unei planificări eficiente pentru dezvoltarea securităţii în domeniul informaţiilor electronice sau pentru detectarea vulnerabilităţilor sistemelor cibernetice.   


-  asigurarea funcţionării eficiente a infrastructurilor critice de informaţii;

- asigurarea securităţii cetăţenilor care îşi desfăşoară activitatea în mediul virtual, pe teritoriul Lituaniei;


Pentru a asigura securitatea spaţiului cibernetic este necesar să se stabilească un sistem de management corespunzător al acestuia, care să acopere toate etapele de gestionare a incidentelor, cum sunt avertizarea timpurie, prevenirea, detectarea, eliminarea şi investigarea cazurilor. 
Trafic Internet Exchange (ITE) este o entitate nou înfiinţată care serveşte ca centru de găzduire a capacităţilor de protecţie a spaţiului virtual din Lituania.


Implementarea Programului se realizează de către Ministerul de Interne şi instituţiile cu atribuţii în domeniu: Autoritatea pentru reglementarea comunicaţiilor, Inspectoratul de stat pentru protecţia datelor, Ministerul transporturilor şi comunicaţiilor şi alte structuri.

MAREA BRITANIE


Strategia Naţională de Securitate a identificat 15 riscuri de securitate, prioritare pentru Marea Britanie
. 

Riscurile de gradul I stabilite de către Consiliul Naţional de Securitate sunt:


- terorismul internaţional, inclusiv folosirea armelor chimice, biologice, radiologice sau nucleare (CBRN), precum şi actele de terorism legate de Irlanda de Nord;

- atacurile cibernetice iniţiate de către alte state în cadrul acţiunilor teroriste sau de crimă organizată;


- crizele militare internaţionale; 

- accidentele majore sau pericolele naturale.


În acest sens, bugetul de securitate cibernetică din Marea Britanie va creşte cu circa 650 de milioane de lire sterline în perioada 2012-2015. Programul „Cybersecurity” are ca scop reducerea decalajului dintre cerinţele unui sistem modern de economie digitală şi riscurile în creştere rapidă asociate spaţiului cibernetic. Se au în vedere următoarele aspecte:

 
• combaterea criminalităţii cibernetice prin crearea unui punct unic de contact la care cetăţenii şi societăţile comerciale să poată raporta activităţi criminale;

 
• eliminarea deficienţelor existente în capacitatea Marii Britanii de a detecta şi de a se apăra împotriva atacurilor cibernetice;

Aceasta presupune îmbunătăţirea capacităţii Regatului Unit de a furniza produse şi servicii informatice, precum şi creşterea investiţiilor în structurile de informaţii care gestionează operaţiunile de securitate cibernetică, în colaborare cu alte departamente şi agenţii guvernamentale.

• crearea unei noi organizaţii - UK Defence Cyber Operations Group - care să aplice strategia de securitate a Ministerului Apărării (MOD) şi să asigure integrarea coerentă a activităţii cibernetice în întregul spectru de operaţiuni de apărare;


Acest lucru va conferi MOD o abordare concentrată pe problemele domeniului cibernetic pentru a atinge propriile obiective naţionale de securitate, asigurând creşterea rezilienţei reţelelor vitale ale statului, dezvoltarea doctrinelor specifice, testarea celor mai eficace capabilităţi cibernetice şi instruirea personalului specializat.


• crearea unei noi echipe cyber în cadrul Departamentului pentru Afaceri, Inovare şi Calificări pentru a identifica toate deficienţele din infrastructura critică;


• colaborarea cu consiliile de cercetare din domeniu şi cu structurile private;


• introducerea unui nou program de educaţie pentru cetăţeni în domeniul securităţii cibernetice;

 
• consolidarea alianţelor de securitate cibernetică cu partenerii externi, în special SUA, precum şi stabilirea de noi relaţii cu naţiunile în curs de dezvoltare.


Cadrul legal cuprinde următoarele aspecte:


A. Protecţia şi confidenţialitatea datelor 


Directiva privind protecţia datelor în UE (95/46/EC) a fost implementată de Marea Britanie prin adoptarea Legii privind protecţia datelor, în martie 2000.


Autoritatea naţională de reglementare responsabilă este Office Information Commissioner (ICO), care supraveghează aplicarea Legii privind protecţia datelor, Freedom of Information Act, a reglementărilor din domeniul informărilor privind mediul, precum şi respectarea confidenţialităţii comunicaţiilor electronice.

Legea privind protecţia datelor cuprinde norme pentru modul în care organizaţiile trebuie să trateze datele cu caracter personal şi informaţiile, care se aplică atât pentru cele existente pe suport de hârtie, cât şi pentru înregistrările electronice. 

B. Semnătura electronică 


Legislaţia care se aplică în domeniu este Legea comunicaţiilor electronice (2000) şi Regulamentul privind semnătura electronică (2002). 


Legea privind comunicaţiile electronice are scopul de a ajuta la construirea încrederii în comunicaţiile în format electronic şi în comerţul electronic, atât în sectorul privat, cât şi în cel public.


Regulamentul privind semnătura electronică implementează Directiva 1999/93/CE privind cadrul comunitar pentru autentificarea semnăturilor electronice.


C. e-identificarea/e-autorizarea 


Proiectul de lege privind documentele de identitate, introdus în dezbatere în anul 2010, a propus eliminarea cărţii naţionale de identitate, a cardului de identificare pentru resortisanţi, precum şi a Registrului naţional de identitate şi introducerea unui card naţional e-ID pentru cetăţeni britanici, precum şi pentru cei care nu sunt rezidenţi, dar intenţionează să locuiască mai mult de trei luni pe teritoriul Marii Britanii. Cu toate acestea, modificările legislative recente au condus la anularea acestui proiect.


D. Criminalitatea informatică


Legea privind folosirea abuzivă a calculatoarelor (1990), cu amendamentele ulterioare, reglementează protecţia sistemelor informatice împotriva modificării neautorizate a datelor stocate sau transmise prin sistemele informatice, precum şi accesul neautorizat la astfel de sisteme. Legea se referă la infracţiuni, cum ar fi hacking-ul, răspândirea deliberată de viruşi, accesul neautorizat şi modificarea sistemelor informatice.


Alte acte legislative cuprind infracţiunile de fraudă care se comit utilizând sistemele şi reţelele informatice.


E. Strategia de securitate cibernetică


Strategia de securitate cibernetică a Marii Britanii scoate în evidenţă a serie de obiective, ce trebuie atinse până în anul 2015:


- eliminarea criminalităţii cibernetice, pentru ca Marea Britanie să devină unul din locurile cele mai sigure din lumea afacerilor din spaţiul cibernetic;

- creşterea capabilităţilor de a răspunde atacurilor cibernetice şi pentru protejarea interesele statului în spaţiul virtual;

- crearea unui spaţiu operaţional cibernetic deschis, stabil, care să poată fi utilizat în condiţii de siguranţă;

- obţinerea de cunoştinţe şi abilităţi care să poată conduce la aceste rezultate.


Principalele ameninţări provin din exploatarea într-o mare varietate de moduri a principalelor ţinte britanice din internet. Nu se au în vedere doar crimele care pot fi realizate în lumea virtuală, care vizează integritatea reţelelor de calculatoare şi serviciile online, ci şi infracţiunile pedepsite de alte articole din Codul penal, cum ar fi fraudele, spionajul, pornografia infantilă, furtul de identitate, etc.

  
Una dintre ameninţările cele mai sofisticate pentru Marea Britanie în spaţiul virtual se realizează din exteriorul ţării şi vizează spionajul militar, industrial şi economic. În vremuri de conflict, vulnerabilităţile spaţiului cibernetic pot fi exploatate de către un inamic pentru a reduce avantajul tehnologic militar al ţării, sau pentru a ataca infrastructurile critice, chiar pe teritoriul Marii Britanii. Cyberspaţiul este utilizat deja de către terorişti pentru propagandă, radicalizarea potenţialilor susţinători, strângerea de fonduri, comunicaţii şi planificarea acţiunilor. 

În cadrul programului Cybersecurity se au în vedere următoarele aspecte: 


- îmbunătăţirea modului de detectare şi analiză a ameninţărilor cibernetice sofisticate, cu un accent asupra celor care pot afecta infrastructura critică naţională din Marea Britanie, precum şi alte sisteme de interes naţional.


- conlucrarea cu parteneri interesaţi din mediul de afaceri, pentru a construi un răspuns ferm la nivel naţional împotriva atacurilor cibernetice.


- sporirea capacităţii de descurajare şi apărare împotriva tehnicilor moderne disponibile pentru actorii non-statali.


- dezvoltarea principiilor internaţionale pentru comportamentul în spaţiul cibernetic, precum şi implementarea unor măsurile practice de consolidare a încrederii între state, pentru a reduce riscul de escaladare a conflictelor şi pentru evitarea neînţelegerilor.


- prin ratificarea Convenţiei de la Budapesta asupra criminalităţii cibernetice, adoptată de Consiliul Europei în anul 2001, Marea Britanie va milita pentru a convinge alte state să dezvolte un cadru legal, astfel încât infracţiunile cibernetice să poată fi urmărite la nivel transfrontalier, iar infractorii cibernetici să nu aibă refugii sigure.


- la nivel naţional se are în vedere adoptarea unui cadru juridic eficient pentru a creşte eficienţa fazelor de cercetare şi urmărire penală în cazul infracţiunilor contra securităţii cibernetice. 

- se va urmări crearea unui model de bună practică privind securitatea cibernetică în sistemele proprii ale Guvernului şi stabilirea unor standarde clare pentru furnizorii de produse informatice.


- se vor promova profesionişti calificaţi în domeniul securităţii cibernetice, al cercetării şi dezvoltării de programe specifice, pentru ca Marea Britanie să păstreze avantajul tehnologic pe care îl deţine în acest domeniu.


- se va urmări sensibilizarea cetăţenilor şi educarea acestora în domeniul protecţiei online, peste 80% din atacurile reuşite exploatând slăbiciunile sistemelor.


- se va crea o piaţă de produse şi servicii în domeniul securităţii cibernetice.


Summit-ul NATO de la Lisabona (2010) a subliniat că domeniul cibernetic este o zonă semnificativă de risc. Conceptul strategic al Alianţei menţionează că este necesară dezvoltarea în continuare a capacităţii de prevenire, detectare, apărare şi  recuperare în cazul atacurilor cibernetice, inclusiv prin utilizarea procesului de planificare al NATO, pentru consolidarea şi coordonarea capacităţilor naţionale de apărare cibernetică, aducând toate structurile NATO sub o protecţie cibernetică centralizată.


În conformitate cu Conceptul strategic al NATO, cu acordul Consiliului Naţional de Securitate, Marea Britanie şi-a propus să asigure o abordare pro-activă în combaterea ameninţărilor cibernetice şi în exploatarea mediul cibernetic pentru propriile nevoi de securitate naţională.


Astfel, în cadrul Ministerului Apărării, aplicarea măsurilor pentru asigurarea reţelelor şi a echipamentelor militare împotriva atacurilor cibernetice s-a realizat în mare parte, noul Comandament al Forţelor Întrunite preluând conducerea acţiunilor de dezvoltare şi integrare a capacităţilor de apărare cibernetică din aprilie 2012.


De asemenea, Centrul pentru Protecţia Infrastructurii Naţionale oferă consultanţă în domeniul reducerii vulnerabilităţilor infrastructurii naţionale în situaţia comiterii de acte de terorism şi spionaj, inclusiv a actelor de criminalitate cibernetică. Centrul a construit parteneriate puternice cu organizaţiile din sectorul privat, care gestionează infrastructura naţională, creând un mediu de încredere, unde informaţiile pot fi partajate pentru beneficii reciproce. Relaţiile directe sunt completate de o reţea extinsă, care cuprinde departamente guvernamentale şi organizaţii de servicii specializate.

SLOVACIA


Strategia de securitate cibernetică a Slovaciei
 cuprinde următoarele obiective strategice:


- prevenirea, pentru a asigura o protecţie adecvată a spaţiului digital slovac, astfel încât să se prevină apariţia incidentelor de securitate;


- disponibilitatea, pentru asigurarea capacităţii de a răspunde în mod eficient în cazul producerii de incidente de securitate, pentru atenuarea efectelor acestora, precum şi pentru micşorarea timpului necesar pentru restabilirea funcţionării sistemelor de informare şi comunicare, după producerea unui incident;


- sustenabilitatea, pentru îmbunătăţirea continuă a competenţelor Slovaciei în domeniul securităţii informaţiilor şi sistemelor cibernetice.


Principalele direcţii de acţiune privesc:

- protecţia drepturilor şi libertăţilor fundamentale ale omului în utilizarea spaţiului virtual al Slovaciei;

- conştientizarea problematicii atacurilor cibernetice şi creşterea nivelului de competenţe în domeniul securităţii informaţiilor;


- crearea unui mediu virtual sigur, în special prin adoptarea unei legislaţii corespunzătoare;


- îmbunătăţirea eficienţei managementului securităţii informaţiei;


- asigurarea de către stat a unei protecţii adecvate pentru funcţionarea în siguranţă a infrastructurilor critice;


- creşterea nivelului de cooperare naţională şi internaţională;


- ridicarea nivelului de expertiză la nivel naţional.

SPANIA

Potrivit Strategiei de securitate a Spaniei, spaţiul cibernetic şi reţelele de informare şi comunicare sunt o sursă de noi posibilităţi pentru cetăţeni şi guvern
. Acestea facilitează furnizarea de servicii utilizate pe scară largă, cum ar fi motoarele de căutare, poşta electronică, precum şi gestionarea numeroaselor infrastructuri şi servicii private, împreună cu un număr tot mai mare de servicii ale administraţiei publice. Toate serviciile electronice au devenit indispensabile, ceea ce face ca problemele de protecţie, compatibilitate şi vulnerabilitate să devină de importanţă vitală.

Securitatea cibernetică nu este un simplu aspect tehnic, ci o axă-cheie a societăţii şi a sistemului economic al Spaniei. Având în vedere importanţa tot mai mare a sistemelor de informare în economie, stabilitatea ţării şi prosperitatea economică va depinde, într-o bună măsură de securitatea spaţiului cibernetic.

Ca orice altă ţară, Spania este la fel de expusă atacurilor cibernetice ale teroriştilor şi infractorilor din alte state, cele mai multe dintre acestea fiind motivate economic. În afară de costul economic, criminalitatea cibernetică generează o pierdere de încredere în rândul cetăţenilor cu privire la utilizarea mijloacelor de plată electronice, cu efecte negative asupra economiei ţării.

Există factori juridici şi tehnologici care cresc şansele de realizare a atacurilor cibernetice. În primul rând se evidenţiază lipsa unei legislaţii comune privind  securitatea internet-ului la nivel mondial, care ar facilita acţiuni defensive mai eficiente. Din punct de vedere tehnologic, internet-ul a fost creat pentru a fi util şi simplu, fără să se pună problema siguranţei în exploatare. Creşterea exponenţială a interconectărilor electronice, incluzând infrastructurile critice, bunurile şi serviciile, a condus la creşterea nivelului de risc în ceea ce priveşte expunerea. În al doilea rând, anonimatul şi dificultatea de urmărire a atacurilor cibernetice împiedică, de asemenea, eliminarea acestora.

Spania este un nod important în mai multe reţele, garantarea securităţii în acest domeniu fiind deosebit de importantă. Trebuie să se continue creşterea gradului de conştientizare şi educare a cetăţenilor, consolidarea politicilor şi procedurilor de securitate specifice sistemelor cibernetice în companii şi instituţii, precum şi reducerea dependenţei de tehnologia de securitate faţă de terţe ţări.

Îmbunătăţirea securităţii în spaţiul cibernetic presupune consolidarea legislaţiei fără a aduce atingere vieţii private, precum şi promovarea cooperării între sectorul public şi cel privat. Sistemele de certificare voluntare sau obligatorii sunt deja promovate, iar planurile de urgenţă în cazurile de atacuri cibernetice sunt în curs de dezvoltare. În plus, este necesară creşterea gradului de conştientizare a riscurilor în cadrul administraţiei publice, a instituţiilor, corporaţiilor, precum şi în rândul cetăţenilor. Este necesară îmbunătăţirea cooperării, atât la nivel naţional, cât şi la nivel internaţional, întocmirea unor hărţi cu principalele riscuri cibernetice, aplicarea celor mai bune practici de combatere a fenomenului, precum şi cooptarea celor mai buni experţi în domeniu.

În ultima perioadă, Spania a consolidat securitatea infrastructurilor critice şi a serviciilor electronice ale administraţiei publice, dotând instituţiile cu propriile lor reţele de comunicare internă şi îmbunătăţind coordonarea cu instituţiile similare europene şi ale altor state membre UE. Au fost emise peste 18 milioane de documente de identitate electronice, care oferă cetăţenilor o metodă de identificare şi o semnătura electronică sigură, acţiune ce plasează Spania în fruntea eforturilor globale în domeniul securităţii cibernetice.

Statul are mai multe structuri care asigură prevenirea ameninţărilor cibernetice. Dintre acestea se pot enumera Centrul Naţional Criptologic (CCN),  armata, Centrul Naţional pentru Protecţia infrastructurilor Critice şi Institutul pentru Tehnologie Naţională în domeniul Comunicaţiilor (INTECO).

Centrul Naţional Criptologic, care face parte din Centrul Naţional de Informaţii, are, din anul 2007, propriile capacităţi de răspuns în cadrul incidentelor legate de  securitatea informaţiilor. Principalul instrument de reacţie este reprezentat de echipele de intervenţie împotriva ameninţărilor cibernetice (CERT). 
Aceste echipe pregătesc manuale şi instrucţiuni, oferă suport, coordonare şi pregătire personalului din administraţia publică regională şi locală. De asemenea, au competenţe în domeniul certificării produselor de securitate, acordă acreditări de  securitate sistemelor, oferă informaţii cu privire la vulnerabilităţi, alerte şi ameninţări noi la adresa sistemelor informatice.

Principalele companii şi operatori în domeniul bunurilor şi serviciilor esenţiale au propriile lor resurse de securitate. Entităţi, cum ar fi Reţeaua Naţională de Electricitate, Compania Naţională de Gaze (ENAGAS), aeroporturile spaniole, Autoritatea de Navigaţie Aeriană (AENA) sau Autoritatea Feroviară dispun de centre de control şi planuri de urgenţă pentru a se asigura că sistemele lor rămân în funcţiune în cazul unor acţiuni criminale asupra sistemelor cibernetice.
Asigurarea securităţii Spaniei în spaţiul cibernetic, în domeniul reţelelor de informaţii şi comunicaţii impune următoarele măsuri:

- investiţii în tehnologii de securitate, precum şi formarea de personal specializat;
- consolidarea şi extinderea acţiunilor stabilite în Planul naţional de protecţie a infrastructurilor critice;
- dezvoltarea sistemului de securitate naţională, care va implementa o politică de securitate pentru utilizarea mijloacelor electronice, precum şi realizarea activităţii de audit pentru verificarea securităţii sistemelor de administrare;
- elaborarea unor hărţi de risc, resurse şi bune practici, precum şi a unei baze de date de experţi;

- sprijinirea dezvoltării de companii private în acest sector strategic, în care dependenţa de firmele străine poate fi periculoasă;
- promovarea educaţiei privind utilizarea spaţiului cibernetic şi a securităţii acestuia;
- dezvoltarea programelor de formare şi sensibilizare cu privire la dezvoltarea şi utilizarea în condiţii de siguranţă a tehnologiilor informaţionale, cu iniţiative în domeniu, cum ar fi crearea Oficiului de Securitate pentru utilizatorii de Internet (OSI);

- promovarea standardelor de securitate şi a certificării de produse în sectoarele public şi privat.
La nivel internaţional, sunt necesare următoarele măsuri:
- promovarea cooperării şi dezvoltarea acordurilor privind controlul armelor cibernetice;
- extinderea şi consolidarea mijloacelor existente pentru combaterea criminalităţii în domeniu; 
- standardizarea dreptului penal în statele membre ale UE în domenii cum ar fi: accesul ilegal la orice parte a sistemelor informatice, intruziunea, întreruperea,  obstrucţionarea sau deteriorarea unui sistem informatic şi accesul ilegal la datele sale;
- extinderea luptei împotriva criminalităţii informatice în afara UE, având în vedere natura globală a reţelelor şi sistemelor informatice;
- îmbunătăţirea sistemului de protecţie al Spaniei, în conformitate cu strategia şi doctrina NATO în domeniu. 
OLANDA


De aproape trei decenii, domeniul digital a devenit o parte a societăţii olandeze, aducându-şi o contribuţie importantă la creşterea productivităţii şi a puterii inovatoare a statului. Olanda a făcut investiţii substanţiale în modul în care se răspunde la trendul tehnologic al spaţiului cibernetic şi utilizarea eficientă a instrumentelor TIC. 
Potrivit Institutului de Statistică, în anul 2012, Olanda a avut 1,2 milioane de utilizatori de internet, fiind cea mai competitivă piaţă de profil din lume şi a doua piaţă în ceea ce priveşte procentul de calculatoare per gospodărie din lume (94%). 95% dintre tinerii olandezi utilizează serviciile digitale „Social Media”, iar circa 10 milioane de olandezi au făcut cumpărături online. Cifra de afaceri a sectorului olandez TIC s-a ridicat la 29,8 miliarde de euro în anul 2011, ceea ce a reprezentat 5% din PIB.

În ultimii ani, Olanda a câştigat o serie de provocări din perspectiva ameninţărilor şi vulnerabilităţilor în domeniul digital. Potrivit Strategiei de securitate cibernetică, ameninţările care provin din partea entităţilor aflate în alte state se referă mai ales la furtul datelor de identificare şi spionaj, în timp ce criminali profesionişti se concentrează în principal asupra fraudelor digitale şi furtului de informaţii. Datorită complexităţii crescute a domeniului virtual, vulnerabilităţii produselor şi serviciilor TIC,  capacitatea de rezilienţă a infrastructurii critice la ameninţările cibernetice este, în prezent, încă insuficient de puternică
.


În plus faţă de aceste ameninţări, există şi alte provocări în domeniul digital. De exemplu, datorită creşterii influenţei companiilor multinaţionale importante, acestea au stabilit o serie de reguli proprii în domeniul digital. Mai mult, domeniile de activitate civile şi militare au devenit mult mai interconectate decât erau în urmă cu 20 de ani. În plus, contextul securităţii cibernetice a devenit mai analizat de către comunitatea internaţională, constatându-se că acţiunile de succes nu pot fi realizate  în mod izolat de fiecare ţară, acestea trebuie privite în corelaţie cu libertatea utilizării internet-ului, inclusiv libertatea de exprimare şi a vieţii private, cu beneficiile economico-sociale şi celelalte oportunităţi care derivă din folosirea mediului virtual. 


Corelaţia dintre securitate, libertate şi beneficiile economico-sociale ce se regăseşte în Strategia de securitate cibernetică a Olandei reprezintă un echilibru dinamic care se doreşte a fi atins printr-un dialog deschis şi pragmatic între toate părţile interesate, atât naţionale, cât şi internaţionale. Pentru aceasta, diferitele părţi interesate trebuie să atingă un nou nivel de maturitate în trei domenii de management de cea mai mare importanţă: auto-reglementare, transparenţă şi dezvoltarea cunoaşterii. 


Guvernul va juca un rol mai activ în domeniul cibernetic. Pe de o parte, acest lucru se realizează prin creşterea investiţiilor în securitatea propriilor reţele şi servicii, iar pe de altă parte, prin desfăşurarea de acţiuni în cazul în care securitatea companiilor şi persoanelor fizice sau viaţa privată a acestora sunt ameninţate de terorismul cibernetic. Acolo unde este necesar, guvernul va stabili o serie de  standarde de lucru, în special în cazul infrastructurii critice a ţării. Se aşteaptă ca persoanele fizice să aplice o politică proprie de protecţie şi să-şi asume o anumită responsabilitate în domeniu. Guvernul şi comunitatea de afaceri vor facilita acest lucru prin îmbunătăţirea performanţelor produselor digitale şi prin oferirea de servicii la un standard înalt de siguranţă. 

Pe baza acestor idei, Guvernul îşi propune realizarea următoarelor obiective:


- utilizarea optimă şi sigură a produselor digitalizate;

- întreprinderile olandeze şi comunitatea de cercetare trebuie să implementeze rapid conceptele de "securitate în proiectare" şi "protecţia vieţii private".


- împreună cu partenerii săi internaţionali, Olanda este parte dintr-o coaliţie care urmăreşte să protejeze drepturilor fundamentale şi valorile în domeniul digital.


Realizarea acestor obiective vor fi detaliate în programele de acţiune din perioada 2014-2016.


Elementele centrale ale programelor sunt:


- realizarea de analize de risc, cerinţe de securitate şi partajarea informaţiilor  în sectoarele infrastructurii critice;

- o abordare mai activă pentru spionajul cibernetic;


În acest scop, serviciile de informaţii şi cele de securitate îşi vor combina capacităţile lor cibernetice într-o nouă structură  Joint Sigint Cyber Unit (JSCU).

- realizarea de studii de fezabilitate separate, pentru fiecare reţea vitală;


- consolidarea cooperării dintre structurile civile şi militare;


- consolidarea Centrului Naţional de Securitate Cibernetic;


Acesta are atribuţii în domeniul analizei informaţiilor, având rolul de autoritate de expertiză. De asemenea, CNSC oferă consultanţă pentru firmele private şi structurile publice, atât la cerere, cât şi din proprie iniţiativă, având un rol important în dezvoltarea Centrului de Securitate Operaţională.   

- abordarea fenomenului criminalităţii cibernetice la nivel internaţional, prin aceasta urmărindu-se actualizarea şi consolidarea legislaţiei în domeniu, inclusiv a Codului penal;


- aplicarea standardelor propuse de Guvern;


- introducerea conceptului de „diplomaţie Cyber”​ şi crearea unui centru de profilaxie pentru conflicte;


- crearea unui grup de lucru privind educaţia în domeniul securităţii cibernetice;


- stimularea inovării.

UNGARIA


Strategia de securitate cibernetică a Ungariei, adoptată prin Hotărârea de Guvern nr. 1139/2013, are ca scop dezvoltarea unei spaţiu cibernetic liber şi sigur, protejarea suveranităţii naţionale în context naţional şi internaţional, care a suferit o schimbare semnificativă ca urmare a apariţiei spaţiului virtual, un nou mediu devenit un factor-cheie în secolul XXI. În plus, se urmăreşte protejarea activităţilor şi garantarea securităţii economiei naţionale şi a întregii societăţi, în general, introducerea în siguranţă a inovaţiilor tehnologice necesare facilitării creşterii economice, precum şi dezvoltarea cooperării internaţionale, în conformitate cu interesele naţionale ale Ungariei. 

Această strategie indică faptul că Ungaria este gata să-şi asume responsabilitatea pentru sarcinile de protecţie a spaţiului cibernetic şi intenţionează să dezvolte spaţiul virtual propriu, ca un element-cheie al vieţii economice şi sociale maghiare într-un mediu liber, sigur şi inovator. Prin intermediul unor măsuri de protecţie eficiente bazate pe prevenire, obiectivul principal este acela de a gestiona ameninţările emergente şi care provin din spaţiul virtual, împreună cu riscurile aferente, precum şi de a consolida coordonarea Guvernului şi gama de instrumente disponibile.


Strategia de securitate cibernetică reflectă valorile fundamentale consacrate în Legea fundamentală a Ungariei, în special libertatea, securitatea, justiţia şi cooperarea europeană şi internaţională.


Protecţia suveranităţii Ungariei reprezintă un interes naţional şi în spaţiul virtual maghiar, urmărindu-se un acces liber şi sigur în acest spaţiu cibernetic, în conformitate cu regulile democraţiei şi legii. Libertatea şi securitatea spaţiului cibernetic este asigurată prin desfăşurarea de activităţi şi acţiuni de cooperare  coordonate de Guvern şi comunităţile ştiinţifice, economice şi civile, pe baza responsabilităţii comune.


Ungaria a stabilit şi menţine o cooperare bazată pe încredere reciprocă cu toţi actorii publici ai spaţiului cibernetic la nivel mondial, care respectă valori similare, depunând eforturi pentru a garanta o utilizare sigură şi gratuită a spaţiului său cibernetic prin intermediul partenerilor săi, în special UE şi NATO, dar şi cu sprijinul Organizaţiei pentru Securitate şi Cooperare în Europa, Organizaţiei Naţiunilor Unite, Consiliului Europei şi al altor organizaţii internaţionale. 

În Strategia de securitate cibernetică se menţionează faptul că ameninţările la adresa spaţiului cibernetic şi nivelul atacurilor pot ajunge la un grad care ar necesita cooperarea cu aliaţii, apreciindu-se ca binevenită introducerea problemei securităţii cibernetice în sfera de protecţie colectivă, în conformitate cu art. 5 al Tratatului de la Washington. 


Pentru atingerea dezideratului propus - un spaţiu cibernetic liber şi sigur -  Ungaria urmăreşte următoarele obiective:


a) deţinerea de capacităţi eficiente de prevenire, detectare, gestionare, răspuns şi eliminare a oricărei activităţi malware cibernetice, ameninţări, atacuri, scurgeri de informaţii accidentale sau alte situaţii de urgenţă;

b) asigurarea unei protecţii adecvate pentru bazele de date naţionale, pentru asigurarea funcţionării în siguranţă a sistemelor informatice vitale şi a tuturor facilităţilor, minimalizarea pierderilor, corecţia sistemelor în situaţiile de compromis;  


c) asigurarea unei calităţi deosebite a produselor şi sistemelor IT pentru o funcţionare sigură a spaţiului cibernetic maghiar, cu accent deosebit pe respectarea standardelor de certificare internaţionale;


d) asigurarea unui standard de educaţie în domeniul securităţii cibernetice, formarea experţilor şi a cercetătorilor trebuind să fie în concordanţă cu cele mai bune practici internaţionale.


Sarcinile prevăzute de Strategia de securitate sunt:


- Guvernul asigură coordonarea tuturor structurilor cu atribuţii în domeniu;


- dezvoltarea cooperării;


- crearea de instituţii specializate. Principalele atribuţii aparţin Government Incident Management Centre, organizaţie membră a grupului european CERT;


- adoptarea unei legislaţii corespunzătoare;


- dezvoltarea de proiecte de cooperare internaţională;


- implementarea planurilor UE şi NATO în domeniul securităţii cibernetice;


- conştientizarea importanţei fenomenului cyberattack;


- asigurarea investiţiilor în educaţie, cercetare şi dezvoltare;


- protecţia copiilor care utilizează mediul virtual;


- motivarea actorilor economici pentru luarea de măsuri eficiente şi rapide.


4. PARADIGMA NORD-ATLANTICĂ


În anul 2013, spaţiul virtual a devenit un domeniu de importanţă strategică. Ameninţarea cyber-atacurilor a fost plasată în partea de sus a listei vizând riscurile privind securitatea naţională în lucrarea „Evaluarea ameninţărilor mondiale - 2013” de către Comunitatea americană de Informaţii
, iar războiul vizând reţelele de calculatoare este unul ce poate afecta zona militară a SUA şi a statelor membre NATO, fiind unul în creştere
.


Astfel, începând din anul 2009, Centrul de comandă cibernetic al SUA a fost plasat sub comanda unificată a Comandamentului strategic, iar actele de sabotaj din exteriorul ţării desfăşurate împotriva calculatoarelor americane sunt considerate de Pentagon, uneori, drept acte de război. În acest sens, deoarece efectele atacurilor cibernetice pot fi grave, luarea deciziilor importante în acest domeniu au nevoie de aprobarea directă a Preşedintelui SUA.


În prezent nu există o doctrină foarte clară în domeniu, precum cea vizând armele nucleare
, de exemplu. În al doilea rând, domeniul în sine nu este foarte clar definit: declanşarea cyber-atacurilor poate fi considerată act de război
 sau nu, cyber-spaţiul fiind considerat critic doar datorită aplicaţiilor militare sau creşterii valorii datelor stocate şi protejate în mediul virtual?


Experţii în domeniu apreciază că dezvoltarea unei doctrine are nevoie de timp şi precedente istorice. Astfel, conceptul privind descurajarea nucleară a apărut în anul 1946, dar strategia militară naţională, „Mutually Assured Destruction” (MAD) a fost adoptată spre sfârşitul anilor ’50
. Domeniul cibernetic este relativ tânăr, iar „armele” cibernetice evoluează rapid ca gamă, diversificarea fiind mult mai pregnantă decât în cazul altor ameninţări la adresa securităţii naţionale.


În anul 2009, Centrul pentru excelenţă în domeniul apărării cibernetice al NATO, o structură militară internaţională, cu sediul la Tallin (Estonia)
, a invitat un grup internaţional de experţi să colaboreze pentru realizarea unui manual privind reglementarea legală a acţiunilor din domeniul războiului cibernetic, rezultând un document important, cunoscut drept „Manualul Tallin”
.


Acţiunile desfăşurate împotriva reţelelor de calculatoare ale statelor au intrat în atenţia oficialilor la sfârşitul anilor ’90, dar atentatele teroriste din septembrie 2001, din SUA, au distras atenţia de la acest subiect, care a revenit în actualitate după atacurile cibernetice desfăşurate asupra Estoniei, în 2007, Georgiei, în 2008 sau Iranului, în 2010.


În anul 2010, Strategia de securitate a Marii Britanii încadra atacurile cibernetice, iniţiate de alte state, în categoria acţiunilor de crimă organizată şi terorism, fiind una din primele patru ameninţări la adresa securităţii naţionale
. De asemenea, Strategia Naţională de Securitate a Statelor Unite caracteriza ameninţările cibernetice drept una dintre cele mai serioase chestiuni de securitate a ţării, privind siguranţa cetăţeanului şi domeniul economic
. Mai mult, în anul 2011, Departamentul Apărării a elaborat „Strategia pentru operarea în cyberspace”, care desemnează spaţiul cibernetic drept un domeniu operaţional
.   

    
Definiţia spaţiului cibernetic a fost dezbătută pe larg, accentul fiind pus pe componentele tehnologice (de exemplu, spectrul electromagnetic, tehnologiile utilizate în procesul de informare-comunicare, etc.). 


La începutul anilor 2000, Departamentul de Apărare al SUA a definit spaţiul cibernetic drept „mediul virtual, pur teoretic, în care informaţiile digitale sunt comunicate prin intermediul reţelelor de calculatoare”.
 Definiţia este destul de limitată, fără a reflecta modificările tehnologice şi sociale care se întrepătrund în acest spaţiu.


Un punct de vedere important a fost cel oferit în anul 2003, de Casa Albă, în Strategia naţională pentru securitatea spaţiului cibernetic. Lucrarea defineşte spaţiul cibernetic drept „un sistem nervos, sistemul de control al ţării, compus din sute de mii de calculatoare interconectate, servere, routere, switch-uri şi cabluri de fibră optică care permit funcţionarea infrastructurilor critice”.


În anul 2006, Statul Major Reunit al armatei americane a iniţiat Strategia Militară Naţională pentru Operaţiuni Cibernetice, care defineşte spaţiul cibernetic drept „un domeniu caracterizat prin utilizarea de componente electronice şi spectre electromagnetice pentru a stoca, modifica şi schimba informaţii prin intermediul sistemelor de informare dintr-o reţea”.
 


În Strategia Naţională de Securitate (2008), „Cyberspace înseamnă reţeaua interdependentă de infrastructuri din domeniul tehnologiei informaţiei, care include Internet-ul, reţelele de telecomunicaţii, sistemele informatice, procesoarele integrate şi controller-urile din industriile critice”.
 

Conform Strategiei de Securitate a Marii Britanii, „Cyberspace reprezintă un domeniu operaţional al cărui caracter distinctiv şi unic este încadrat de utilizarea de componente electronice şi spectre electromagnetice pentru a crea, stoca, modifica şi exploata informaţiile, prin tehnologia de informare-comunicare interconectată (TIC) şi a sistemelor şi infrastructurilor asociate, bazate pe aceasta”.
 
Din aceste definiţii se desprinde ideea că spaţiul cibernetic este un spaţiu operaţional, în care oamenii şi organizaţiile utilizează tehnologii potrivite pentru a acţiona şi produce efecte, fie exclusiv în spaţiul cibernetic, fie în alte domenii operaţionale. În acest sens, spaţiul cibernetic nu este diferit de oricare dintre celelalte patru domenii fizice: aer, pământ, mare şi spaţiul cosmic, în care omenirea îşi desfăşoară activitatea, având un cadru bine determinat în domeniul securităţii naţionale. 

Comunitatea de afaceri foloseşte spaţiul virtual pentru a facilita comerţul global, fondurile de schimb valutar, gestionarea întreprinderilor îndepărtate, etc. Într-un sens clar, spaţiul cibernetic este locul unde creăm şi folosim informaţiile digitale care alimentează economia globală. În fiecare zi, la nivel mondial, comunitatea internaţională schimbă mii de miliarde de dolari prin spaţiul cibernetic, tranzacţii în care nici un ban real nu este mutat. Strategiile politice nu pot ignora spaţiul cibernetic, deoarece în cazul în care acesta nu este utilizat în mod eficient, poate realiza diferenţa dintre victorie sau înfrângere în procesul electoral. 

Războiul secolului XXI, cel împotriva terorismului, implică adversari care posedă cel puţin un minim de tehnologii moderne care facilitează accesul la spaţiul cibernetic şi utilizează noi concepte operaţionale, cum ar fi “războiul centric al reţelelor”
 sau “lupta informatizată”
. Capacitatea de a reprograma datele care vizează o armă în drum spre ţintă, actualizările în timp real de la un satelit GPS pentru a lovi cu precizie obiectivul, sunt posibile numai prin utilizarea spaţiului cibernetic. 
Cea ce face unic spaţiul virtual şi îl diferenţiază de celelalte medii, sunt utilizarea tehnologiilor electronice pentru a crea şi intra în spaţiul cibernetic şi utilizarea pe scară largă a energiilor şi proprietăţilor electromagnetismului.   

Informaţia digitală reprezintă limbajul oamenilor creat pentru comunicarea cu maşina, care datează de la Revoluţia industrială. A fost nevoie de aproape două secole pentru ca acest limbaj să se răspândească printre alte maşini, mai ales după inventarea calculatoarelor şi protocolului de internet.


Acest limbaj este format din trei componente: hardware (inclusiv echipamentele de telecomunicaţii), software (inclusiv protocoalele de schimb de date) şi brainware, componenta umană care ia parte la transmiterea de date şi scrierea codurilor, partea cea mai vulnerabilă.


Distincţia dintre datele digitale şi cele analogice face clar de ce războiul cibernetic a devenit un subiect strategic doar în ultimii ani, deşi computerele au intrat în uz de la sfârşitul celui de-al doilea război mondial. În anul 1986, datele digitale cuprindeau doar 0,6% din datele globale depozitate şi comunicate. Procentul a crescut la 24% în anul 2000, pentru ca în 2007 să ajungă la 93%
. Mai mult, din a doua jumătate a anilor 2000, sistemele de informaţii, de obicei, cele mai critice date ale instituţiilor, au fost transferate integral în format digital. Acest lucru poate explica de ce numărul de atacuri cibernetice a crescut în frecvenţă şi gravitate în ultimii ani. 


În al doilea rând, dimensiunea semantică evidenţiază şi reflectă „inima” sistemelor de informare în reţea. Obiectivul ARPA-net, precursorul internet-ului, a fost acela de a sublinia robusteţe şi rezistenţă, inclusiv capacitatea de a rezista la pierderi mari din reţele
. În spaţiul virtual, pagubele cele mai mari sunt obţinute atunci când datele sunt corupte şi semnificaţia lor manipulată, cum s-a întâmplat în cazurile Orchard
 şi Stuxnet.
4.1. Strategia de Securitate Cibernetică a NATO şi a unor state membre ale Alianţei Nord-Atlantice
Pe fondul creşterii dependenţei de tehnologia comunicaţiilor web, NATO se confruntă cu o gamă largă de ameninţări informatice care vizează reţelele Alianţei în fiecare zi
. Conceptul strategic al NATO şi Declaraţia finală a summit-ului de la Chicago din 2012 au recunoscut că atacurile cibernetice tot mai sofisticate fac ca protecţia sistemelor de informaţii şi comunicaţii ale Alianţei să devină o sarcină urgentă pentru NATO.

În iunie 2011, NATO a adoptat o nouă politică de apărare cibernetică şi un Plan de acţiune aferent, care stabilesc o viziune clară a modului în care Alianţa îşi va îndrepta eforturile spre domeniul apărării cibernetice. Această politică reiterează că prioritatea principală este protejarea reţelei NATO, dar că orice răspuns de apărare colectivă face obiectul unei decizii a Consiliului Nord-Atlantic, principalul organism politic decizional al Alianţei.
Politica revizuită oferă o abordare coordonată a apărării cibernetice la nivelul întregii Alianţe. Aceasta se concentrează pe capacitatea de a preveni, detecta mai rapid şi de a răspunde ameninţărilor cibernetice împotriva reţelelor NATO. Toate structurile NATO vor fi aduse sub o protecţie cibernetică centralizată, pentru a putea face faţă gamei largi de ameninţări informatice cu care se confruntă în prezent, integrând aceste cerinţe în procesul de planificare a apărării. În acest fel, aliaţii se vor asigura că dispun de capacităţi adecvate de apărare cibernetică, ce sunt incluse ca parte a planului de protecţie a infrastructurilor de informaţii. Politica revizuită de apărare cibernetică prevede, de asemenea, cooperarea NATO cu ţările partenere, organizaţiile internaţionale, sectorul privat şi mediul academic.

a) principala prioritate a NATO privind apărarea cibernetică o reprezintă protejarea sistemelor de comunicaţii deţinute şi operate de către Alianţă. Protecţia infrastructurilor critice naţionale rămâne o responsabilitate a statelor membre, care necesită investirea de resurse în dezvoltarea capacităţilor proprii. NATO şi-a propus să sprijine eforturile aliaţilor în acest domeniu, dezvoltarea schimburilor de informaţii şi a celor mai bune practici în domeniu, precum şi efectuarea de exerciţii de apărare cibernetică, cu scopul de a dezvolta expertiza necesară legată de noile tehnologii. Aliaţii încă discută modul în care NATO ar trebui să faciliteze în continuare acest efort colectiv şi ce sprijin ar putea fi acordat, dacă este solicitat.


Funcţionarea NATO necesită o infrastructură de susţinere fiabilă şi sigură. În acest scop, se are în vedere conlucrarea cu autorităţile naţionale pentru dezvoltarea de principii şi criterii pentru a asigura un nivel minim de apărare cibernetică reţelelor naţionale interconectate la nivelul Alianţei. Pentru a realiza acest lucru, NATO va identifica dependenţele sale critice de sistemele naţionale de informare ale Aliaţilor şi va lucra împreună cu aceştia la dezvoltarea cerinţelor comune minime de securitate.

b) în conformitate cu mandatul dat de summit-ul de la Lisabona, apărarea cibernetică a fost integrată în Procesul de Planificare a Apărării NATO (NDPP), în aprilie 2012. NDPP este un instrument esenţial pentru a oferi un cadru în care activităţile Alianţei de planificare a apărării naţionale să poată fi armonizate pentru a-şi atinge în mod eficient obiectivele convenite.


Apărarea cibernetică a fost, de asemenea, integrată în iniţiativa Smart Defence NATO, aprobată la summit-ul de la Chicago. Smart Defence este un nou mod de gândire, care permite ţărilor să lucreze împreună pentru a dezvolta şi menţine capacităţile pe care nu pot să le dezvolte sau să le procure singure.


c) conform politicii revizuite, NATO va accelera eforturile sale în domeniul formării şi educaţiei în domeniul apărării cibernetice prin intermediul structurilor existente şi a Centrului de securitate cibernetică din Estonia. 

d) având în vedere faptul că ameninţările cibernetice sfidează graniţele de stat sau organizaţionale, cooperarea cu parteneri şi structuri internaţionale, inclusiv Uniunea Europeană, în domeniul apărării cibernetice, este un element important al politicii NATO revizuită. 

Angajamentul cu partenerii este adaptat şi bazat pe valori şi abordări comune, cu un accent pe complementaritate. Obiective şi repere privind ​​apărarea cibernetică au fost incluse în aproximativ 75% din programele de cooperare bilaterală, care au fost convenite cu partenerii individuali. Domeniile precum gestionarea situaţiilor de criză, aplicarea celor mai bune practici, educaţia, formarea, desfăşurarea de exerciţii comune vor fi discutate cu aliaţii de la caz la caz.


e) dezvoltarea unui parteneriat autentic cu industria este recunoscută ca fiind un element vital în asigurarea apărării eficiente cibernetice, atât în statele membre NATO, cât şi la nivelul Alianţei.


În anul 2012, Grupul industrial consultativ al NATO (NIAG) a examinat modul în care sectorul privat poate ajuta cel mai bine NATO în îndeplinirea responsabilităţilor sale din domeniul apărării cibernetice, în special cu privire la rolul NATO de a veni în ajutorul ţărilor membre care fac obiectul unui atac cibernetic, potenţial sau real.


În perioada 2013-2014, NIAG va efectua un studiu aprofundat cu privire la acţiunile NATO în domeniul colaborării cu industria, în situaţii de criză.


f) Politica NATO în domeniul securităţii cibernetice va fi implementată de către structurile politice, militare şi tehnice ale NATO, precum şi de aliaţi. În conformitate cu politica revizuită, Consiliul Nord-Atlantic oferă control politic la nivel înalt cu privire la toate aspectele legate de implementare. 

Comitetul de Planificare oferă supraveghere şi consiliere aliaţilor cu privire la eforturile Alianţei în domeniul apărării cibernetice la nivel de experţi, iar NATO Cyber Defence Management Board are responsabilitatea coordonării apărării cibernetice pentru toate organismele civile şi militare ale NATO. Acest organism funcţionează sub auspiciile Cartierului General al NATO.


Autorităţile militare ale NATO şi Agenţia pentru informaţii şi comunicaţii (NCI), poartă responsabilităţile specifice pentru identificarea cerinţele operaţionale, achiziţia, implementarea şi operarea capacităţilor de apărare cibernetică ale Alianţei. Prin Intermediul Centrului tehnic de răspuns în cazul incidentelor cibernetice (NCIRC), Agenţia pentru informaţii şi comunicaţii este responsabilă pentru furnizarea de servicii de securitate cibernetică în întreaga structură a NATO. 
TURCIA


În contextul creşterii importanţei spaţiului cibernetic al Turciei, Consiliul de Miniştri a adoptat Hotărârea nr. 28.447/20 octombrie 2012, privind coordonarea, gestionarea şi executarea activităţii naţionale de securitate cibernetică. În conformitate cu această decizie a Guvernului, a fost înfiinţat un Consiliu de securitate cibernetic, care asigură implementarea şi coordonarea planurilor, programelor, rapoartelor, procedurilor, principiilor şi standardelor în domeniu. Consiliul este condus de Ministrul transporturilor, afacerilor maritime şi comunicaţiilor, fiind compus din oficiali din Ministerele Afacerilor Externe, Interne şi Apărare, din structurile de ordine publică şi securitate, telecomunicaţii ale armatei, servicii de informaţii, Autoritatea pentru comunicaţii, Consiliul de cercetare ştiinţifică şi tehnologică, Consiliul de investigare a criminalităţii financiare, etc. 


Obiectivele Strategiei naţionale de securitate informatică
 şi Planului de acţiune pentru perioada 2013-2014 sunt următoarele:

- crearea unui mediu de securitate pentru toate serviciile, procesele, datele şi sistemele celor implicaţi în utilizarea tehnologiei informaţionale;

- atingerea unui nivel de securitate cibernetică corespunzător pentru toate  sistemele informatice din cadrul infrastructurii critice, operaţionale în ​​sectorul public şi privat;

- minimizarea efectelor incidentelor de securitate cibernetică, derularea de acţiuni strategice pentru a readuce sistemele în stare de funcţionare, în situaţii de criză.


Principiile care trebuie luate în considerare în asigurarea securităţii cibernetice la nivel naţional sunt următoarele:


• securitatea cibernetică trebuie să fie asigurată prin metode care se bazează pe managementul de risc şi o îmbunătăţire continuă;


• în plus faţă de dimensiunea tehnică, abordarea securităţii trebuie să implice un sistem integrat, care cuprinde dimensiuni juridice, administrative, economice, politice şi sociale;


• managementul riscului trebuie să se bazeze pe elementele de eliminare a vulnerabilităţilor tehnice, prevenirea atacurilor şi ameninţărilor, precum şi pe minimizarea potenţialelor pagube;


• este important ca cetăţenii, organizaţiile, întreprinderile şi administraţia publică să îndeplinească toate responsabilităţile legale şi sociale pentru realizarea securităţii cibernetice în spaţiul virtual al ţării;


• asigurarea cooperării cu sectorul privat, universităţi şi organizaţii non-guvernamentale, inclusiv prin participarea la mecanismele de luare a deciziilor, pentru a se asigura securitatea infrastructurilor critice;


• canalele de comunicare diplomatice, tehnice şi de aplicare a legii trebuie să fie utilizate continuu şi eficient pentru îmbunătăţirea cooperării internaţionale şi a schimbul de informaţii;


• acordurile şi reglementările internaţionale trebuie să constituie o bază de lucru pentru crearea cadrului legal şi a normelor de securitate interne;


• principiile statului de drept, drepturile şi libertăţile fundamentale ale omului, precum şi protecţia vieţii private trebuie să fie acceptate ca principii esenţiale;


• transparenţa, responsabilitatea, valorile etice şi libertatea de exprimare trebuie să fie sprijinite în spaţiul cibernetic;


• trebuie păstrat un echilibru între măsurile de securitate şi uşurinţa în utilizare a mediului virtual;


• structurile de audit şi de reglementare trebuie să răspundă de asigurarea securităţii cibernetice în zonele de responsabilitate;


• utilizarea produselor şi serviciilor naţionale trebuie să fie sprijinită în îndeplinirea cerinţelor de securitate cibernetică, iar proiectele de cercetare şi dezvoltare trebuie aprobate rapid, inovarea în domeniu fiind esenţială.


Direcţiile de acţiune au fost structurate pe domenii, după cum urmează: 


a) Măsuri de reglementare


În perioada 2013-2014, Guvernul trebuie să adopte o serie de norme, cu scopul de a defini atribuţiile, competenţele şi responsabilităţile organizaţiilor şi instituţiilor publice, pentru a elimina problemele existente în modul de realizare a securităţii naţionale în domeniul cibernetic. Aceste norme de drept penal, drept civil şi drept administrativ trebuie completate cu dispoziţiile procedurale corespunzătoare. De asemenea, trebuie realizat un dicţionar care să cuprindă toate noţiunile de securitate cibernetică, pentru prevenirea posibilelor confuzii conceptuale.

b) desfăşurarea de acţiuni specifice care să contribuie la finalizarea proceselor judiciare privind securitatea cibernetică

Cadrul juridic trebuie să determine în mod clar o serie de cerinţe vizând protejarea drepturilor victimelor, modalitatea de determinare a surselor de atac, tipul de sisteme atacate şi gravitatea efectului asupra utilizatorilor finali, care primesc servicii de la aceste sisteme. Pentru obţinerea acestor informaţii, spaţiul cibernetic naţional trebuie echipat cu mecanisme de înregistrare performante, compatibile cu tehnologia actuală.


c) înfiinţarea unei structuri naţionale de răspuns în situaţia producerii de  incidente cibernetice


Pe termen scurt, această structură trebuie să funcţioneze eficient, atât la nivel naţional, cât şi la nivel internaţional, pentru a determina rapid ameninţările existente în spaţiul cibernetic, pentru a dezvolta măsuri de precauţie şi pentru a reduce sau elimina potenţialele efecte. Centrul Naţional pentru Răspuns în cazurile incidentelor cibernetice (USOM), va fi disponibil 24/7 pentru a răspunde la ameninţările care pot afecta Turcia, şi va fi format din echipe sectoriale, cu răspundere în anumite domenii de activitate.


Toate aceste structuri vor acţiona în cooperare cu autorităţile judiciare şi de aplicare a legii pentru a furniza datele necesare sprijinirii anchetelor. De asemenea, USOM va colabora cu autorităţile echivalente din alte ţări, precum şi cu organizaţiile internaţionale.

d) consolidarea infrastructurii naţionale de securitate cibernetică


Pe termen scurt şi mediu, toate organizaţiile şi structurile publice vor întocmi proiecte de infrastructură, cu prioritate pentru infrastructurile critice.

e) educaţia resurselor umane şi desfăşurarea de activităţi de sensibilizare în domeniul securităţii cibernetice


Se urmăreşte realizarea de acţiuni în domeniul resurselor umane, pentru  pregătirea de specialişti în domeniul securităţii cibernetice. Se vor adopta reglementări pentru a include conceptul de securitate cibernetică în programele  şcolilor primare, a gimnaziilor, liceelor şi în învăţământul superior. 


f) dezvoltarea de tehnologii naţionale în domeniu


Pe termen mediu şi lung, se urmăreşte creşterea nivelului de know-how tehnic, a potenţialului şi capacităţii Turciei privind securitatea cibernetică.


g) extinderea domeniului de aplicare a mecanismelor naţionale de securitate informatică

Activităţile desfăşurate trebuie să conducă la reglementarea zonei de responsabilitate a cetăţenilor şi organizaţiilor responsabile pentru securitatea naţională în spaţiul cibernetic.

NORVEGIA


Potrivit Strategiei de securitate cibernetică a Norvegiei
, responsabilitatea principală pentru asigurarea securităţii infrastructurii TIC în fiecare sector, precum şi pentru asigurarea măsurilor de prevenire adecvate pentru securitatea informaţiilor, revine ministerelor sectoriale. Aceasta înseamnă că fiecare minister are următoarele responsabilităţi:

• identificarea infrastructurii critice în sectorul lor şi asigurarea securităţii adecvate;

• evaluarea, stabilirea şi implementarea măsurilor preventive în sectorul de activitate;

• crearea de planuri de măsuri de urgenţă privind situaţiile de criză;

• crearea planurilor de management de criză în sectorul de activitate;

• supravegherea şi monitorizarea măsurilor de securitate a informaţiilor în cadrul structurilor subordonate.

Ministerele cu responsabilitate specială pentru asigurarea securităţii infrastructurii TIC sunt următoarele:

- Ministerul Justiţiei şi Securităţii Publice, responsabil pentru coordonarea securităţii civile. 


- Ministerul Administraţiei Publice, Reformei şi Cultelor este responsabil de coordonarea politicii TIC a Guvernului şi pentru abordarea cuprinzătoare a securităţii informaţiilor în administraţia publică.


- Ministerul Apărării este responsabil pentru securitatea în domeniul militar.


- Ministerul Transporturilor şi Comunicaţiilor este responsabil de securitatea TIC în cadrul reţelelor şi serviciilor de comunicaţii, inclusiv a internet-ului. 

Priorităţile strategice enunţate în Strategie sunt:


• abordarea cuprinzătoare şi sistematică a domeniului securităţii informaţiilor;


• îmbunătăţirea infrastructurii TIC;


Zonele de interes includ:


- autorităţile sectoriale, care trebuie să stabilească cerinţe pentru funcţionarea sistemelor de importanţă vitală pentru societate.


- măsurile de securitate pentru infrastructura fizică trebuie să fie coordonate la nivel de sector, evitându-se aplicarea de măsuri contradictorii.


- simularea situaţiilor în care infrastructura şi-a redus parţial capacitatea, pentru a se observa nivelul de operabilitate.


- ministerele de ramură trebuie să verifice structurile din subordine în domeniul implementării celor mai bune măsuri de funcţionare a sistemelor cibernetice, în conformitate cu regulamentele de securitate active.


• asigurarea unei abordări comune a domeniului securităţii informaţiilor în administraţia publică;


- autorităţile publice trebuie să clarifice cadrul juridic general privind cerinţele de securitate tehnice şi organizatorice, acestea trebuind să stea la baza tuturor schimburilor de informaţii în administraţia publică şi să îndeplinească rolul de norme generale pentru furnizorii de produse şi sisteme TIC în sectorul public.


- organizaţiile publice trebuie să fie capabile să trimită în siguranţă şi să primească documente pe cale electronică, astfel încât confidenţialitatea, integritatea şi autenticitatea să poate fi garantate.


- necesitatea implementării unor soluţii specifice de securizare a sistemelor sectoriale existente.

- ministerele trebuie să deţină soluţii prin care să se poată stoca, gestiona şi comunica informaţii electronice sensibile şi clasificate, care să fie compatibile cu sistemele deţinute de sectorul de apărare.

• îmbunătăţirea capacităţilor unei societăţii de a detecta, alerta şi gestiona incidentele grave în domeniul securităţii cibernetice;


- trebuie să existe echipe de alertă în domeniul TIC cu capacitatea de a coordona şi gestiona incidentele produse în toate sectoarele de activitate, care trebuie să fie structurate astfel încât să ia în considerare utilizarea, arhitectura şi guvernanţa infrastructurii fiecărui sector.


- funcţia naţională CERT (NorCERT) trebuie să colecteze în mod activ şi să analizeze informaţiile legate de incidentele grave din domeniul securităţii cibernetice. NorCERT va avea responsabilitatea naţională privind coordonarea şi gestionarea unor astfel de incidente, oferind informaţii relevante şi în timp util echipelor de intervenţie sectoriale şi echipelor de răspuns care gestionează infrastructura critică.


- cooperarea cu sectorul privat trebuie să fie extins şi îmbunătăţit. NorCERT trebuie să analizeze şi să comunice informaţii de risc relevante într-un mod adecvat şi responsabil pentru structurile care trebuie să ia măsuri de combatere a situaţiilor de criză.


- coordonarea diferenţiată a tuturor incidentelor premeditate (crimă, spionaj, sabotaj, terorism), faţă de cele produse de evenimente fortuite (defecţiuni, accidente, starea vremii, dezastre naturale).

- procedurile de notificare în cazul defecţiunilor, eşecuri de conectare, pierderea comunicaţiilor, etc., trebuie îmbunătăţită. Autoritatea pentru poştă şi telecomunicaţii şi NorCERT trebuie să stabilească proceduri clare pentru schimbul rapid şi eficient de informaţii despre acest tip de evenimente.

- companiile şi sectoarele trebuie să planifice şi să efectueze exerciţii menite să îmbunătăţească capacitatea lor de a gestiona incidentele cibernetice.


• îmbunătăţirea capacităţilor unei societăţi de a preveni, detecta şi investiga cazurile de criminalitate cibernetică;


- toate părţile interesate trebuie să aibă iniţiative de a ajuta la prevenirea şi reducerea pierderilor sau daunelor rezultate din criminalitatea cibernetică, furtul de identitate şi desfăşurarea de acţiuni abuzive asupra sistemelor cibernetice.

- poliţia trebuie să aibă expertiză şi capacitatea de a detecta, identifica şi rezolva incidentele cibernetice.

- poliţia trebuie să fie prezentă în spaţiul virtual, atât în mod deschis, cât şi ascuns, în scopul de a preveni criminalitatea cibernetică, iar atunci când este necesar, să cerceteze faptele şi să aducă acest tip de infracţiune în faţa justiţiei.

- trebuie să existe proceduri clare de colaborare şi transfer de know-how, atât în ​​cadrul poliţiei, cât şi între poliţie şi agenţiile guvernamentale sau alte structuri de securitate.


• desfăşurarea de eforturi continue de sensibilizare şi de creştere a competenţelor personalului specializat care îşi desfăşoară activitatea în domeniu;


• o cercetare de înaltă calitate la nivel naţional şi o dezvoltare continuă în domeniul securităţii informaţiilor;

- cercetarea în domeniul securităţii informaţiei trebuie să se menţină la un înalt nivel internaţional şi să absoarbă rapid modificările tehnologice, de metode sau infrastructură. Alocarea de fonduri trebuie să se bazeze pe cooperarea internaţională şi colaborarea strânsă între mediul academic, responsabilii infrastructurilor critice, grupurile de utilizatori şi autorităţile statului. Securitatea TIC trebuie să fie integrată în programe de cercetare relevante, fiind un domeniu prioritar în cadrul Consiliului de Cercetare.

- toate părţile interesate trebuie să facă eforturi pentru a facilita interacţiunea productivă dintre cercetarea de bază şi cea aplicată, pe de o parte, şi companiile de top din domeniul TIC şi cele academice, pe de altă parte. Sectorul public şi cel privat ar trebui să faciliteze oportunităţi pentru studenţii care urmează cel puţin un master în domeniul securităţii informaţiilor, să lucreze în acest domeniu, fie într-un sector de activitate al statului, fie în mediul privat.

- autorităţile publice trebuie să folosească grupurile de cercetare şi dezvoltare în mod activ, în rolul său de client de diverse produse, dezvoltator de proiecte sau de furnizor de servicii.

CANADA


Potrivit Strategiei de securitate cibernetică
, în fiecare an sunt detectate tot mai multe atacuri, fiind mult mai sofisticate decât în ​​anul precedent, teroriştii cibernetici  investind sume importante în capabilităţi. 
În momentul în care există accesul la un calculator, atacatorii pot fura sau denatura informaţiile stocate pe acesta, pot corupe operaţiunile desfăşurate de acesta sau programele instalate pentru a ataca alte computere şi sistemele la care sunt conectate. În multe cazuri, victimele suferă furtul de identitate şi/sau de active personale. Conform unui studiu al Universităţii McMaster
, 1,7 milioane de canadieni au fost victime ale furtului de identitate în anul 2008. Costul anual al furtului de identitate din Canada a fost estimat la aproape 1,9 miliarde de dolari. Din acest motiv, Guvernul a modificat Codul penal pentru a proteja mai bine populaţia de acest flagel. 

Companiile canadiene pot pierde competiţia de a aduce un produs nou pe piaţă sau pot suferi alte prejudicii, fără să realizeze că pierderile au fost cauzate de un atac cibernetic. Se afirmă că în anul 2008, de exemplu, 86% dintre organizaţiile canadiene au suferit un atac cibernetic, nivelul pierderilor în domeniul proprietăţii intelectuale, ca urmare a acestor atacuri dublându-se în perioada 2006 - 2008.
Atacurile cibernetice sunt adesea: 

- ieftine - multe instrumente de atac pot fi achiziţionate pentru un preţ modest sau descărcate gratuit de pe internet;

- uşor de realizat - atacatorii cu un minim de competenţe de bază pot provoca daune semnificative;

- eficiente - chiar atacuri minore pot cauza pagube mari;
- risc scăzut - atacatorii pot evita detectarea şi urmărirea penală prin ascunderea urmelor lor, prin exploatarea lacunelor din piaţa internă şi a regimurilor juridice internaţionale.

Ameninţările cibernetice cele mai sofisticate provin din mediul serviciilor de informaţii şi serviciilor militare străine. În cele mai multe cazuri, acestea sunt bine structurate şi persistente, scopul lor fiind obţinerea de avantaje politice, economice, comerciale sau militare. 

Toate guvernele statelor avansate din punct de vedere tehnologic şi întreprinderile private sunt vulnerabile la spionajul cibernetic sponsorizat de un stat. Rapoartele instituţiilor specializate din Canada şi din întreaga lume confirmă faptul că prin aceste atacuri s-a reuşit furtul de secrete industriale şi de stat, date cu caracter personal şi alte informaţii importante.


Unele state străine au declarat în mod public că atacurile cibernetice sunt un element central al strategiei lor militare, se arată în Strategia de securitate cibernetică a Canadei. Aceste atacuri cibernetic sunt de obicei concepute pentru a sabota infrastructura adversarului şi sistemul de comunicaţii. De asemenea, cyber-atacurile pot perturba intervenţiile de urgenţă şi sistemul de sănătate publică, punând în pericol viaţa cetăţenilor.

Canada şi aliaţii săi înţeleg că abordarea acestor riscuri necesită modernizarea doctrinele militare, Organizaţia Tratatului Atlanticului de Nord adoptând mai multe documente în ceea ce priveşte apărarea împotriva atacurilor cibernetice.


Reţelele teroriste au introdus, la rândul lor, operaţiunile cibernetice în doctrinele lor strategice, utilizând internet-ul pentru activităţi de recrutare, de strângere de fonduri şi propagandă. În prezent există resurse online care furnizează consultanţă  teroriştilor despre cum pot să-şi protejeze propriile lor site-uri, în timp ce lansează atacuri cibernetice asupra sistemelor informatice ale unor state. 


Viruşi cibernetici şi codurile malware sunt în continuă evoluţie, pentru a scăpa de sistemele antivirus, evoluţia instrumentelor şi tehnicilor de atac cibernetic evoluând periculos în ultima perioadă. Statisticile elaborate de către două dintre cele mai cunoscute companii de securitate pe Internet, Akamai şi Symantec, evidenţiază faptul că programele malware de calculator provin din peste 190 de ţări. 


Protejarea spaţiului virtual canadian este o provocare în continuă evoluţie. Pentru a aborda în mod eficient această provocare sunt necesare acţiuni, răspunsuri, studii şi cercetări pe termen lung.


Planul de acţiuni cuprinde 3 piloni:


-  securitatea sistemelor guvernamentale;


- încheierea de parteneriate pentru a se asigura funcţionarea sistemelor cibernetice vitale;


-  asigurarea securităţii cetăţenilor în spaţiul virtual.

STATELE UNITE


Infrastructura de informaţii şi comunicaţii, global interconectată - cyberspace - stă la baza fiecărui aspect al societăţii moderne şi oferă suportul critic pentru economia SUA, infrastructura civilă, siguranţa publică şi securitatea naţională
. Tehnologia a transformat economia globală şi a conectat oamenii în moduri neimaginate în urmă cu 50 de ani. Cu toate acestea, riscurile cibernetice reprezintă unele dintre cele mai serioase provocări economice şi de securitate naţională din secolul XXI. Arhitectura infrastructurii digitale a fost determinată mai mult de considerente de interoperabilitate şi eficienţă decât de securitate. Prin urmare, o gamă tot mai mare de state şi actori non-statali desfăşoară activităţi de furt, modificare sau distrugere a informaţiilor, care ar putea provoca întreruperi ale sistemelor critice din SUA. În acelaşi timp, sistemul de telecomunicaţii tradiţionale continuă să se dezvolte, la fel ca şi alte sectoare care adoptă internet-ul ca mijloc principal de interconectivitate. 

Statele Unite se confruntă cu o dublă provocare, aceea de a menţine un mediu virtual care promovează eficienţa, inovaţia, prosperitatea economică şi comerţul liber promovând în acelaşi timp siguranţa, securitatea, libertăţile civile şi protecţia vieţii private
. Este responsabilitatea fundamentală a guvernului american pentru a aborda vulnerabilităţile strategice în spaţiul virtual şi să se asigure că Statele Unite îşi realizează întregul potenţial al revoluţiei tehnologiei informaţiei.


Guvernul, în colaborare cu industria de profil, trebuie să explice provocarea unui spaţiu virtual sigur şi să discute despre ceea ce naţiunea americană poate face pentru atingerea acestui deziderat. Cetăţenii nu pot aprecia valoarea măsurilor de securitate, dacă nu înţeleg la ce risc se supun. Prin urmare, guvernul federal a iniţiat o campanie de educare şi informare în acest sens. 


Statele Unite nu pot avea succes în asigurarea spaţiului cibernetic propriu, dacă acesta funcţionează izolat, fapt ce impune consolidarea cu sectorul privat. Interesele celor două sectoare se împletesc, existând o responsabilitate comună pentru asigurarea unei infrastructuri sigure şi fiabile. 


Naţiunea are nevoie de o strategie de securitate cibernetică concepută pentru a modela mediul internaţional, care să aducă la masa discuţiilor toate statele interesate de rezolvarea unor probleme, cum ar fi standardele tehnice şi normele legale acceptabile în ceea ce priveşte competenţa teritorială, suveranitatea şi folosirea forţei. Normele internaţionale sunt esenţiale pentru stabilirea unei infrastructuri digitale sigure şi prospere. În plus, legislaţiile şi practicile diferite în domenii precum anchetele naţionale/regionale, urmărirea penală a infracţiunilor informatice, protecţia datelor şi a vieţii private, apărarea şi răspunsul la atacuri cibernetice, prezintă provocări serioase pentru realizarea unui mediul digital sigur. Numai prin colaborarea cu partenerii internaţionali, SUA poate găsi cel mai bun răspuns la această provocare, respectiv culegerea beneficiilor epocii digitale moderne.


Guvernul federal are responsabilitatea de a proteja şi apăra infrastructura critică a statului, celelalte niveluri de guvernare având responsabilitatea de a asigura securitatea celorlalte domenii şi a cetăţenilor. În altă ordine de idei, sectorul privat proiectează, construieşte, deţine şi operează cea mai mare a infrastructurilor digitale care susţin utilizatorii guvernamentali şi privaţi, deopotrivă. Statele Unite ale Americii are nevoie de un cadru legal cuprinzător pentru a asigura un răspuns coordonat la nivel federal, de stat, local, al sectorului privat şi aliaţilor internaţionali în cazul unor incidente cibernetice. Punerea în aplicare a acestui cadru va necesita discuţii, planificare, schimburi de informaţii, strategii de achiziţii, stimulente fiscale, ajustări, fonduri. 


Planul de acţiune, pe termen scurt, prevăzut de Strategia de securitate cibernetică cuprinde următoarele aspecte:

 
• numirea unui oficial guvernamental responsabil cu politica de securitate cibernetică, care să coordoneze politicile şi activităţile în domeniu, precum şi crearea unei structuri puternice care să aibă ca principală atribuţie managementul securităţii cibernetice;

• aprobarea unei strategii naţionale actualizate în domeniu, care să includă evaluările realizate periodic în cadrul iniţiativei Comprehensive National Cybersecurity;

• desemnarea domeniului de securitate cibernetică drept una dintre priorităţile-cheie ale Preşedintelui SUA;

• inserarea libertăţilor civile şi drepturilor fundamentale în Strategia de securitate;

• convocarea mecanismelor adecvate pentru a efectua analize juridice în domeniul securităţii cibernetice privind chestiunile prioritare identificate în timpul procesului de elaborare a politicilor de dezvoltare, care să formuleze orientări coerente, să clarifice rolurile şi responsabilităţile autorităţilor competente;
• iniţierea unei campanii naţionale de conştientizare şi de educare a publicului pentru promovarea securităţii cibernetice;
• dezvoltarea poziţiei Guvernului SUA într-un cadru politic internaţional,  consolidarea parteneriatelor externe pentru a crea iniţiative care vizează întreaga gamă de activităţi, politici şi oportunităţi asociate domeniului de securitate cibernetică.

• pregătirea planurilor de răspuns la incidentele de securitate cibernetică şi iniţierea unui dialog pentru dezvoltarea parteneriatului public-privat; 
• dezvoltarea unor strategii de cercetare şi dezvoltare, în colaborare cu alte entităţi, care să aibă potenţialul de a spori securitatea, fiabilitatea, rezilienţa şi încrederea în infrastructura digitală, crearea de instrumente şi teorii, precum şi identificarea de soluţii viabile;
• construirea unei viziuni de management în domeniul securităţii cibernetice, care să se adreseze vieţii private şi libertăţilor civile.

Guvernul federal trebuie să aibă un cadru legal clar, care să faciliteze răspunsul în caz de producere a unor incidentele cibernetice. În principiu, răspunsurile federale la incidentele cibernetice nu sunt unificate, deşi Ordinul Executiv nr. 12472 delimitează  autorităţile şi acţiunile stabilite. Cu toate acestea, fiecare departament şi agenţie este responsabilă să decidă cu privire la măsurile de punere în aplicare a unui răspuns de izolare, respingere şi restabilire a propriilor reţele informatice şi a datelor, în cazul producerii unui atac cibernetic.

Guvernul federal trebuie să ia în considerare opţiunile de impulsionare a concurenţei în dezvoltarea de soluţii cibernetice. De exemplu, un concept legal privind “standardul de prudenţă”, nu există pentru spaţiul cibernetic. Politica de securitate cibernetică a Preşedintelui trebuie să funcţioneze la toate nivelurile de guvernare, pentru a dezvolta strategii şi planuri de lucru, pentru a încuraja dezvoltarea tehnologică, obţinerea de soluţii inovatoare în domeniu şi să asigure securitatea şi rezilienţa infrastructurii critice.
Potrivit documentului de lucru al Departamentului pentru strategii de apărare în spaţiul cibernetic, publicat în iulie 2011
, Departamentul american al Apărării (DoD) are cinci iniţiative strategice pentru operarea în spaţiul cibernetic:

1. DoD va trata spaţiul virtual ca un domeniu operaţional în care se poate organiza, antrena şi echipa, pentru a profita din plin de potenţialul acestuia.
DoD trebuie să se asigure că are capabilităţile necesare pentru a opera eficient în toate domeniile: spaţiul aerian, spaţiul terestru, spaţiul maritim, spaţiul cosmic şi spaţiul cibernetic. Departamentul Apărării va gestiona organizarea, antrenarea şi echiparea corespunzătoare, la toate nivelurile, pentru a face faţă provocărilor complexe şi oportunităţilor vaste din spaţiul cibernetic.

2. DoD va angaja noi concepte operaţionale de apărare pentru a proteja reţelele şi sistemele cibernetice.
Ca un prim pas, Departamentul Apărării va adopta cele mai bune practici de „igienă” în spaţiul virtual, pentru îmbunătăţirea propriei sale securităţi cibernetice. În al doilea rând, pentru a descuraja şi reduce ameninţările din interior, DoD va consolida comunicarea, responsabilitatea, capacitatea de monitorizare internă şi managementul capabilităţilor. În al treilea rând, DoD va angaja o capacitate de apărare activă pentru a preveni intruziunile pe reţelele şi sistemele sale. Nu în ultimul rând, Departamentul Apărării va dezvolta noi concepte de apărare şi de arhitectură a reţelelor informatice.
3. DoD va deveni partener al altor departamente guvernamentale, agenţii de stat sau din sectorul privat, pentru a permite realizarea unei strategii cibernetice la nivelul întregii Administraţii americane.

Provocările legate de sectoarele care sunt conectate spaţiului virtual, industrii, departamente guvernamentale şi agenţii, se extind dincolo de graniţele naţionale şi se întrepătrund cu o serie de componente ale economiei globale. Multe dintre funcţiile şi operaţiunile critice ale Departamentului Apărării se bazează pe furnizori de servicii internet (ISP) şi pe lanţuri de aprovizionare extinse la nivel mondial, unde DoD nu are nici o autoritate directă pentru a reduce nivelul riscurilor în mod eficient. Prin urmare, DoD va conlucra cu Departamentul de Securitate Internă (DHS), precum şi cu alţi parteneri din sectorul privat pentru a face schimb de idei, de a dezvolta noi capabilităţi şi de a desfăşura acţiuni pentru a face faţă provocărilor existente în spaţiul cibernetic.

4. DoD va construi relaţii solide cu aliaţii SUA şi alţi parteneri internaţionali pentru a consolida securitatea cibernetică într-un mod colectiv.

5. DoD va folosi ingeniozitatea naţiunii americane, forţa de muncă din domeniul securităţii cibernetice şi toate inovaţiile din domeniu.

ANEXA


Concluziile Consiliului European

În perioada 24 - 25 octombrie 2013 a avut loc, la Bruxelles, reuniunea Consiliului European, pe agenda de lucru înscriindu-se subiecte legate de economia digitală, inovare şi servicii, politică economică şi socială, uniunea economică şi monetară şi migraţie. 


Tema centrală a summit-ului a fost dimensiunea digitală a economiei şi căile prin care aceasta poate fi utilizată în favoarea progresului. Astfel, s-a stabilit că este nevoie de crearea, în scurt timp, a unei pieţe unice în domeniul infrastructurilor informatice şi telecomunicaţiilor la nivel comunitar şi reducerea decalajului digital dintre statele membre. Inovarea digitală şi investiţiile în domeniu sunt considerate metode prin care poate fi impulsionată productivitatea şi pot fi create noi locuri de muncă. S-a manifestat disponibilitatea investiţiilor în vederea implementării unor tehnologii strategice precum Big Data (tehnologia de lucru cu volume mari de date) Open Data (tehnologia bazată pe date deschise) şi Cloud computing (tehnologia de tip cloud) şi a fost invocat sprijinul „Parteneriatului European pentru Cloud” în stabilirea unor standarde pentru servicii de tip cloud sigure, de înaltă calitate şi fiabile. 


Potrivit estimărilor Comisiei Europene, veniturile din serviciile de cloud pot ajunge la 148,8 miliarde euro, iar 60% din toate activităţile de pe servere vor fi virtualizate până în 2014
, temei în care Europa trebuie să depună toate eforturile pentru a fi în prima linie a adoptării tehologiei de acest tip.


Consiliul European a salutat iniţiativa Comisiei de a înfiinţa un grup de experţi privind fiscalitatea la nivelul economiei digitale, acesta fiind un subiect asupra căruia se va reveni şi la următorul summit din decembrie 2013.


În domeniul instituirii unei pieţe digitale unice până în anul 2015, Consiliul militează pentru alcătuirea unui cadru juridic la nivelul UE îmbunătăţit, previzibil şi stabil concomitent cu asigurarea unui grad înalt de protecţie a consumatorilor şi cu permiterea unui grad de flexibilitate pentru statele membre în vederea luării de măsuri suplimentare în materie de protecţie a consumatorilor. De asemenea, este important ca încrederea cetăţenilor şi a întreprinderilor în economia digitală să fie încurajată. Adoptarea rapidă a unui cadru general solid de protecţie a datelor la nivelul UE şi a Directivei privind securitatea cibernetică este esenţială pentru finalizarea pieţei unice digitale până în 2015.


Au fost luate în discuţie aspecte referitoare la modernizarea sectoarelor administraţiei publice prin implementarea rapidă a unor servicii precum e-Guvernare, e-Sănătate, facturarea electronică şi achiziţiile publice electronice. S-a hotărât că legislaţia UE ar trebui concepută în aşa fel încât să faciliteze interacţiunea digitală între cetăţeni şi întreprinderi şi autorităţile publice. Ar trebui depuse eforturi pentru a se aplica principiul conform căruia informaţiile sunt colectate de la cetăţeni o singură dată, cu respectarea normelor în materie de protecţie a datelor.
 S-a constatat că rămân neocupate foarte multe locuri de muncă din domeniul informatic
 şi sunt necesare investiţii în vederea educaţiei şi şcolarizării în materie de TIC precum şi susţinerea unor programe de recalificare în acest sector.


În toate cele trei domenii - investiţii, piaţa unică digitală şi îmbunătăţirea competenţelor - este absolut necesar un angajament ferm pentru îndeplinirea obiectivului referitor la intensificarea creşterii economice, a competitivităţii şi a ocupării forţei de muncă. Consiliul European invită Consiliul şi Comisia să înregistreze progrese în legătură cu această agendă şi declară că va reveni asupra acestei chestiuni în cursul anului 2014.


Un capitol distinct l-a constituit subiectul referitor la presupusele supravegheri efectuate de Agenţia Naţională de Securitate (NSA) a Statelor Unite asupra sistemului de comunicaţii ale instituţiilor europene şi chiar asupra convorbirilor telefonice ale unor lideri europeni, chestiune care a luat naştere urmare a alegaţiilor atribuite fostului colaborator al NSA, Edward Snowden
 şi mediatizate de presa internaţională.


În finalul reuniunii, au avut loc convorbiri referitoare la colaborarea dintre serviciile de informaţii şi la necesitatea supravegherii comunicaţiilor la nivel macro în temeiul activităţii de prevenire a fenomenului terorist, materializate printr-o declaraţie comună a şefilor de stat sau de guvern. 


În cuprinsul declaraţiei a fost reafirmat parteneriatul dintre Europa şi Statele Unite, care trebuie să se bazeze pe încredere reciprocă inclusiv în chestiuni referitoare la colaborarea din domeniul intelligence şi la colectarea datelor necesare prevenirii şi combaterii terorismului.


5. REGLEMENTĂRI PRIVIND CARTELELE PREPLĂTITE DE TELEFONIE MOBILĂ ÎN STATELE MEMBRE ALE UNIUNII EUROPENE ŞI NATO


Comisia Europeană a adoptat o serie de reglementări recente referitoare la serviciile de roaming. Acestea se referă la furnizarea de servicii de telefonie mobilă, cum ar fi apelurile vocale, mesajele SMS și Internet mobil (date în roaming accesate de un abonat înregistrat într-un stat membru al Spaţiului Economic European, care încearcă să acceseze servicii dintr-un alt stat). 


În esenţă, Comisia a căutat să extindă accesul pe piaţa de profil și să reducă costurile. Reglementarea adoptată este Regulamentul nr 531/2012 al Parlamentului European şi al Consiliului din 13 iunie 2012 privind roaming-ul în rețelele publice de comunicaţii mobile în interiorul Uniunii, cu efect de la 1 iulie 2012.


Studiile realizate la nivel european evidenţiază un interes sporit pentru uniformizarea preţurilor cartelelor prepay, cu scopul reţinerii unui TVA egal la nivelul statelor UE, în conformitate cu a VI-a Directivă a Uniunii
, pentru evitarea dublei impozitări, a evaziunii fiscale, eliminării concurenţei neloiale sau chiar a fraudelor, fără a se face referire la identificarea cumpărătorilor de cartele.

În acest sens, o cartelă preplătită este analizată ca:

- o plată în avans, impozabilă;

- o plată pentru un serviciu nefinaciar, care este scutită de TVA;

- un serviciu financiar, necesar pentru realizarea altui serviciu financiar
.

De asemenea, funcţiile cartelelor de telefon preplătite cuprind, în unele state, şi serviciul „e-money” (operatorii „Proton” – Belgia, „Chipknip” – Olanda, „Geldkarte” şi „Crandy” – Germania, „Moneo” – Franţa, „Luup” – Norvegia). Aplicabilitatea Directivei 2007/64/EC (European Payment Directive) în ceea ce priveşte plăţile electronice realizate cu ajutorul telefonului mobil este destul de controversată
. Pentru eliminarea problemelor legislative generate de dezvoltarea tehnologică s-a propus introducerea în categoria dispozitivelor electronice, pe lângă cardurile de memorie şi a memoriilor de calculatoare, şi a serverelor centrale, telefoanelor mobile, POS-urilor, etc.


Statele membre UE

AUSTRIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.

BELGIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.


Pe piaţa de profil au apărut o serie de servicii noi, cum ar fi „m-banxafe” (oferite de compania „Atos Worldline”), sau plăţile electronice şi verificarea soldurilor conturilor cu ajutorul telefonului mobil. Belgacom, cea mai mare companie de telecomunicaţii din Belgia, oferă sistemul Pingping pentru plăţi mici (de până la 25 de euro), precum şi pentru plăţi prin mesaj SMS (care sunt utilizate în principal pentru a plăti pentru parcarea şi transportul public) cu ajutorul telefonului mobil. Mai mult, de la începutul anului 2011, comunitatea bancară din Belgia şi cei trei operatorii de telefonie mobilă au anunţat că vor lucra împreună la un nou sistem de plată cu ajutorul telefonului mobil.


Legea din 10 decembrie 2009 privind serviciile de plată, care transpune titlurile I, III, IV şi V din Directiva UE privind serviciile de plată ale UE în legislaţia belgiană conţine prevederi privind serviciile de plată electronică efectuate în Belgia (transparenţa condiţiilor, cerinţele de informare, drepturile şi obligaţiile furnizorilor de servicii de plată şi ale utilizatorilor serviciilor). 


Legea din 22 decembrie 2009 de modificare a Legii din 2 august 2002 cuprinde, de asemenea, dispoziţii referitoare la infracţiuni la legea privind serviciile de plată. Banca Naţională a Belgiei supraveghează toate transferurile financiare, inclusiv cele realizate prin intermediul cartelelor de telefon.

BULGARIA


Utilizatorii de cartele preplătite trebuie să-şi înregistreze cardurile SIM prin prezentarea documentelor de identificare.

Potrivit modificărilor legislative recente, din iulie 2012, cartele pre-plătite au fost reglementate în mod expres drept un tip de instrument pentru efectuarea operaţiunilor de plată
.


Cerinţele specifice privind cartele pre-plătite, cum ar fi termenul de valabilitate, necesitatea personalizării acestora, autorizarea folosirii lor, condiţiile şi procedurile pentru executarea operaţiunilor de plată cu ajutorul cartelelor pre-plătite sunt prevăzute într-un regulament specific.


Regulamentul conţine, de asemenea, cadrul pentru executarea operaţiunilor de plată cu carduri preplătite prin intermediul terminalelor POS la comercianţi şi pentru procesarea şi decontarea sumelor de bani.


Există, de asemenea, dispoziţii suplimentare de stabilire a cerinţelor tehnice şi comerciale pentru efectuarea transferurilor de credit şi a debitelor direct în euro, aşa cum prevede legislaţia UE (Regulamentul nr. 260/2012 al Parlamentului European şi al Consiliului din 14 martie 2012)

CIPRU


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.


Anumite companii de telefonie mobilă oferă o serie de beneficii de înregistrare a utilizatorului: 


- înlocuirea cartelei SIM, în caz de pierdere sau deteriorare; 


- 50 SMS-uri credit, 


- capacitatea de blocare a apelurilor dacă telefonul este pierdut sau furat, etc.

CEHIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului. Colectarea de către operatorii de telefonie mobilă a informaţiilor de identificare a utilizatorilor de cartele prepay este opţională.


Pentru utilizarea cartelelor pentru efectuarea de apeluri internaţionale, unele companii de telefonie mobilă solicită înregistrarea utilizatorului, în special în cazul în care cumpărarea cartelei se face prin e-mail.

DANEMARCA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului. Acesta se realizează în mod automat doar dacă utilizatorul îşi reîncarcă cartela cu ajutorul unui card bancar internaţional (VISA, Master Card, Discover sau American Express). 

ESTONIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.

FINLANDA


Utilizarea cartelelor de telefon mobil, de tip prepay, este permisă fără restricţii pentru cetăţenii finlandezi, nefiind necesară înregistrarea utilizatorului. Aceasta este necesară pentru cetăţenii străini care se deplasează pe teritoriul Finlandei şi care cumpără cartele de tip prepay. 


Anumite companii de telefonie mobilă oferă o serie de beneficii de înregistrare  utilizatorului: 10 euro bonus. În cazul în care deţinătorul cartelei apelează un număr dintr-o ţară în care este obligatorie înregistrarea cartelei SIM, compania de telefonie mobilă procesează manual înregistrarea cartelei SIM.

FRANŢA


Potrivit Codului comunicaţiilor electronice, vânzarea cartelelor preplătite anonime pentru telefoanele mobile este interzisă. Acestea pot fi comercializate doar în cazul în care cardul este înregistrat pe numele unei persoane. 


Operatorii pot efectua prelucrarea datelor de trafic de pe piaţa propriilor servicii de comunicaţii electronice sau furnizarea de servicii cu valoare adăugată, în cazul în care clienţii își exprimă acordul pentru o durată specificată. Această perioadă nu poate depăşi în nici un caz, perioada necesară pentru furnizarea sau comercializarea acestor servicii. Ele pot păstra, de asemenea, anumite date, în scopul de a asigura securitatea reţelelor lor.

Art. R 10-13, adoptat pentru aplicarea art. L 34-1 din Cod, prevede că operatorii de comunicaţii electronice trebuie să păstreze în scopul cercetării, constatării şi urmăririi penale a infracţiunilor, informaţii de identificare a utilizatorului unui card prepay. [...].

Pentru prevenirea actelor de terorism, agenţii desemnaţi individual şi autorizaţi de poliţia naţională sau serviciile speciale ale jandarmeriei pot solicita operatorilor, în temeiul articolul I din L. 34-1, datele stocate şi prelucrate de către aceştia. Datele pot fi supuse la expertize limitate la identificarea datelor privind abonamentele sau conexiunile de comunicaţii electronice utilizate, identificarea tuturor numerelor de telefon utilizate, date privind localizarea echipamentului terminal utilizat, durata comunicaţiilor. Costurile suplimentare identificabile şi specifice, suportate de operatorii şi persoanele menţionate mai sus sunt compensate de guvern, potrivit prevederilor legale.
GERMANIA

În Germania, cartele preplătite anonime pentru telefoanele mobile nu sunt în general acceptate. În conformitate cu prevederile art. 111 din Legea privind telecomunicaţiile, furnizorii de cartele preplatite pot activa cardul doar în cazul în care clientul a furnizat numele, adresa şi data naşterii. Furnizorul are obligaţia de a salva aceste date, la acestea adăugându-se şi alte elemente specifice: numărul şi seria echipamentului folosit, numerele porturilor/terminalelor, etc. 


Nerespectarea acestor prevederi se sancţionează cu amendă de până la 20.000 de euro, conform art. 115.

Baza de date a operatorilor permite unui număr mare de organisme publice, de a realiza o procedură de acces on-line, pentru îndeplinirea atribuţiilor prevăzute de lege. Accesul poate fi realizat de instituţiile abilitate pentru identificarea apelurilor de urgenţă, de autoritatea federală pentru supraveghere financiară şi de autoritatea pentru sancţionarea muncii la negru. 


Drepturile utilizatorilor de servicii de telefonie mobilă sunt protejate prin lege, iar interceptarea convorbirilor se poate realiza doar prin hotărâre judecătorească.

GRECIA


Cartelele de telefon anonime, de tip prepay, nu se mai comercializează din anul 2009. În conformitate cu prevederile Legii nr. 3783/2009, toţi utilizatorii de cartele preplătite trebuie să-şi înregistreze cardurile SIM prin prezentarea documentelor de identificare, cardurile fiind personalizate. 


Minorii nu-şi pot identifica telefoanele mobile cu cartele prepay, acest lucru trebuind făcut de părinţii/tutorii lor, care trebuie să declare datele lor personale.


O persoană juridică poate obţine o cartelă prepay prin prezentarea documentelor companiei: cartea de identitate a reprezentantului legal, codul fiscal al companiei şi alte documente - actul constitutiv, certificatul de reprezentare juridică, etc).

IRLANDA


Potrivit Asociaţiei industriei telefoniei mobile din Irlanda, operatorii de telefonie mobilă nu au obligaţia de a colecta informaţii despre clienţi la activarea conturilor prepay. În schimb a fost întocmit un registru naţional pentru telefoane mobile 3G, ca o măsură de protecţie a minorilor împotriva conţinutului ce poate fi dăunător. Registrul conţine doar numerele de cartelă, putând fi solicitate informaţii despre numerele/informaţiile accesate de pe respectivul număr.  

ITALIA


Posesorii de carduri reîncărcabile de telefon mobil trebuie să se
identifice înainte de activarea serviciului (art. 55, alin 7, din Decretul-lege
nr. 259 / 2003). 


Operatorii de telefonie trebuie să ia toate măsurile de precauţie necesare pentru a se asigura că datele personale ale cumpărătorilor sunt reale, cumpărătorul trebuind să depună o copie a actului de identitate. 


Contractele de telefonie mobilă nu permit posesorilor de carduri SIM transferul acestora către terţe persoane. Posesorul este responsabil pentru modul de utilizare a cardului de către terţi. 


Fiecare operator de telefonie mobilă trebuie să furnizeze prin centrul electronic de procesare a datelor de la Ministerul de Interne, listele tuturor abonaţilor lor şi a cumpărătorilor de cartele preplătite de telefonie mobilă, care sunt identificaţi la activarea serviciului. 


Autorităţile judiciare au dreptul de a accesa listele aflate în posesia centrului de procesare a datelor al Ministerului de Interne. 

LETONIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.


În principiu, unele companii de telefonie solicită o înregistrare on-line a utilizatorului unei cartele prepay, codul pin fiind trimis prin e-mail, dar datele de identificare nu pot fi verificate.

LITUANIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.


Identificarea utilizatorului este necesară pentru cetăţenii străini care se deplasează pe teritoriul Lituaniei şi care cumpără cartele de tip prepay. 

LUXEMBURG


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.

MAREA BRITANIE


Potrivit Regulamentului privind păstrarea datelor (2009), furnizorii de servicii de telefonie mobilă au obligaţia de a consemna data şi ora activării serviciului, precum şi să identifice telefonul mobil de la care a fost activat serviciul.


Date suplimentare sunt consemnate în situaţia în care utilizatorul unei cartele SIM beneficiază de internet, e-mail sau de alte servicii electronice. Acest tip de date trebuie păstrate o perioadă de un an.


Doar o parte dintre companiile de telefonie mobilă solicită înregistrarea utilizatorului, în special în cazul în care cumpărarea cartelei se face prin e-mail.

OLANDA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului. Colectarea de către operatorii de telefonie mobilă a informaţiilor de identificare a utilizatorilor de cartele prepay este opţională.

POLONIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului. Propunerea de colectare a datelor de identificare a utilizatorilor de cartele prepay a fost respinsă de către operatorii de telefonie mobilă datorită costurilor. 

PORTUGALIA


Potrivit Legii nr. 32/2008, utilizarea cartelelor de telefon mobil, de tip prepay, este permisă fără restricţii. Cu toate acestea, furnizorii de servicii de telefonie mobilă au obligaţia de a consemna data şi ora activării serviciului, precum şi să identifice telefonul mobil de la care a fost activat serviciul. Datele trebuie păstrate o perioadă de un an.

SLOVACIA


Companiile de telecomunicaţii sunt obligate în temeiul Legii nr. 610/2003, cu modificările ulterioare, ca la semnarea contractului de conectare să primească şi să verifice datele personale ale clienţilor şi să le păstreze o perioadă de un an, indiferent dacă sunt persoane fizice sau juridice.


Cumpărarea unei cartele prepay impune prezentarea unui act de identitate, potrivit prevederilor Legii privind comunicaţiile electronice (2003).


Companiile de telefonie mobilă sunt obligate să coopereze cu Poliţia şi alte autorităţi cu atribuţii administrative similare şi să asigure cooperarea necesară cu instanţele.

SPANIA


Furnizorii de servicii de telefonie mobilă au obligaţia de a stoca datele de identitate ale persoanei care cumpără o cartelă SIM prepay.

SUEDIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.

UNGARIA


Legea privind comunicaţiile electronice (2003) nu interzice în mod expres comercializarea cartelelor de tip prepay. Cu toate acestea, furnizorii de servicii de telefonie mobilă au obligaţia de a consemna data şi ora activării iniţiale a serviciului, precum şi identitatea persoanei care deţine telefonul mobil de la care a fost activat serviciul. SIM-ul respectiv nu este transferabil.


Contractele încheiate de compania Telenor, de exemplu, prevăd necesitatea prezentării unei fotografii a persoanei care cumpără cartela sau a unui act de identitate (CI, certificat de naştere, permis auto, paşaport). 


În cazul cetăţenilor străini este obligatorie, în plus, prezentarea permisului de rezidenţă. Dacă nu este consemnată o adresă de reşedinţă de pe teritoriul Ungariei, trebuie înregistrată adresa de domiciliu din ţara de reşedinţă a cumpărătorului cartelei.   


STATE MEMBRE NATO

ALBANIA


Utilizarea cartelelor de telefon mobil, de tip prepay, este permisă fără restricţii. Nu este necesară înregistrarea utilizatorului.
TURCIA



Conform reglementărilor specifice Turciei, operatorul de telefonie mobilă solicită o copie a paşaportului, inclusiv a fotografiei, pentru activarea cartelei SIM. Imaginea este încărcată pe mail la confirmarea comenzii de cumpărare a cartelei. În momentul în care cartele este activată, imaginea paşaportului este eliminată din sistemul electronic al operatorului.


Conform reglementărilor, operatorul are obligaţia de a cunoaşte identitatea posesorilor de carduri SIM preplătite. Aceste reglementări se aplică pentru toate persoanele, rezidenţi sau turişti.

CANADA 


Furnizorii de servicii de telefonie mobilă au obligaţia de a consemna datele de identitate ale persoanei care cumpără o cartelă SIM prepay şi au obligaţia de a stoca aceste date pentru o perioadă de un an.

STATELE UNITE


Furnizorii de servicii de telefonie mobilă au obligaţia de a consemna datele de identitate ale persoanei care cumpără o cartelă SIM prepay.


După 11 septembrie 2001, instituţiile financiare au fost obligate să verifice cu acurateţe identitatea clienţilor. „Patriot Act” a impus prezentarea cardului de securitate socială, precum şi alte date de identificare, în special pentru nerezidenţi. 

NORVEGIA


Din februarie 2005, Guvernul Norvegiei a adoptat un regulament prin care se solicită tuturor furnizorilor de servicii de telefonie mobilă colectarea de informaţii de la noi clienţi la activarea conturilor, inclusiv cele pentru servicii preplătite. Clienţii existenţi trebuiau să fie înregistraţi în termen de 6 luni, după acest termen toate telefoanele preplătite neînregistrate sau cartelele SIM aferente urmând să fie dezactivate. 


Regulamentul privind comunicaţiile electronice, reţelele şi serviciile (EKOM) stabileşte o cerinţă generală pentru colectarea de informaţii despre clienţi pentru toate tipurile de servicii de telefonie. Furnizorii de servicii publice de telefonie păstrează o listă a fiecărui utilizator final: numele, adresa de rezidenţă, data naşterii, numărul de telefon şi serviciile solicitate, etc. 


ALTE STATE

JAPONIA


Legea cu privire la confirmarea identităţii abonaţilor la serviciile de telefonie mobilă şi de voce pedepseşte declararea unui nume sau o adresă false la încheierea unui contract de telefonie mobilă sau fixă, pe bază de abonament, transferul  telefoanelor mobile sau cartelelor către terţe persoane, fără aprobarea companiei de telefonie, sau achiziţionarea unei cartele prepay fără identificarea identităţii.

ELVEŢIA


Furnizorii de servicii de telefonie mobilă au obligaţia de a consemna datele de identitate ale persoanei care cumpără o cartelă SIM prepay.

AUSTRALIA


Australia este singura ţară care dispune de o bază de date activă, publică, integrată (IPND). Potrivit Codului Comunicaţiilor, toate serviciile desfăşurate în domeniu sunt supuse înregistrării. Societăţile care comercializează cartelele de telefonie mobilă au fost înregistrate încă din anul 2005. Un proces similar se realizează şi la achiziţionarea unei cartele prepay de către un cetăţean pe teritoriul statului australian. Operatorii de telefonie mobilă sunt obligaţi să asigure certificarea datelor înregistrate în baza de date integrată.

